MT Il-Ġurnal Uffiċjali tal-Unjoni Ewropea L 136/31

DEĊIŻJONI TAL-AWTORITÀ EWROPEA TAT-TITOLI U S-SWIEQ (UE) 2018/795

tat-22 ta' Mejju 2018

sabiex jiġu pprojbiti temporanjament il-kummerċjalizzazzjoni, id-distribuzzjoni jew il-bejgħ tal-opzjonijiet binarji lill-klijenti mhux professjonali fl-Unjoni skont l-Artikolu 40 tar-Regolament (UE) Nru 600/2014 tal-Parlament Ewropew u tal-Kunsill

IL-BORD TAS-SUPERVIŻURI TAL-AWTORITÀ EWROPEA TAT-TITOLI U S-SWIEQ,

Wara li kkunsidra t-Trattat dwar il-Funzjonament tal-Unjoni Ewropea,

Wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010, li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (1), u b'mod partikolari l-Artikoli 9(5), 43(2) u 44(1) tiegħu,

Wara li kkunsidra r-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (2), u b'mod partikolari l-Artikolu 40 tiegħu,

Wara li kkunsidra r-Regolament Delegat tal-Kummissjoni (UE) 2017/567 tat-18 ta' Mejju 2016 li jissupplimenta r-Regolament (UE) Nru 600/2014 tal-Parlament Ewropew u tal-Kunsill rigward id-definizzjonijiet, it-trasparenza, il-kompressjoni tal-portafoll u l-miżuri superviżorji fuq l-intervent fuq prodotti u pożizzjonijiet (3), u b'mod partikolari l-Artikolu 19 tiegħu,

Billi:

1. INTRODUZZJONI

(1) F'dawn l-aħħar snin, l-Awtorità Ewropea tat-Titoli u s-Swieq (ESMA) u diversi awtoritajiet nazzjonali kompetenti (NCAs) osservaw żieda rapida fil-kummerċjalizzazzjoni, id-distribuzzjoni jew il-bejgħ ta' opzjonijiet binarji lil klijenti mhux professjonali fl-Unjoni kollha.L-opzjonijiet binarji huma prodotti inerentement riskjużi u kumplessi u ħafna drabi jiġu nnegozjati b'mod spekulattiv. L-ESMA u l-NCAs osservaw ukoll li l-offerta tagħhom lill-klijenti mhux professjonali kienet ikkaratterizzata dejjem aktar minn tekniki aggressivi ta' kummerċjalizzazzjoni kif ukoll nuqqas ta' informazzjoni trasparenti li ma jippermettux lill-klijenti mhux professjonali jifhmu r-riskji sottostanti għal dawn il-prodotti. L-ESMA u l-NCAs esprimew tħassib mifrux dwar l-għadd dejjem jiżdied ta' klijenti tal-bejgħ bl-imnut li qegħdin jinnegozjaw f'dawn il-prodotti u jitilfu flushom. Dan it-tħassib huwa appoġġat ukoll mid-diversi lmenti riċevuti minn klijenti mhux professjonali fl-UE kollha li sofrew dannu sinifikanti meta kienu qegħdin jinnegozjaw opzjonijiet binarji.

(2) Dan it-tħassib sinifikanti dwar il-protezzjoni tal-investituri wassal lill-ESMA biex tieħu għadd ta' azzjonijiet mhux vinkolanti. Minn Ġunju 2015, l-ESMA kkoordinat il-ħidma ta' Grupp Konġunt stabbilit sabiex jindirizza kwistjonijiet relatati ma' għadd ta' fornituri bbażati f'Ċipru li joffru opzjonijiet binarji, kuntratti għad-differenzi (CFDs) u prodotti spekulattivi oħra lil klijenti mhux professjonali fuq bażi transfruntiera fl-Unjoni kollha (4). Barra minn hekk, minn Lulju 2015, l-ESMA kkoordinat task force komposta mill-ESMA u l-NCAs li l-ħidma tagħha għandha l-għan li timmonitorja l-offerta tal-opzjonijiet binarji u s-CFDs lis-suq tal-massa tal-konsumaturi kif ukoll li trawwem approċċi superviżorji uniformi f'dan il-qasam fl-Unjoni kollha. L-ESMA ppromoviet ukoll il-konverġenza superviżorja fl-Unjoni fir-rigward tal-offerta tal-opzjonijiet binarji lill-klijenti mhux professjonali permezz tal-ħruġ ta' opinjoni (5) kif ukoll għadd ta' Mistoqsijiet u Tweġibiet (Q&As) (6) skont l-Artikolu 29 tar-Regolament (UE) Nru 1095/2010. Fl-aħħar nett, l-ESMA ppubblikat twissijiet (7) li fihom issottolinjat it-tħassib tagħha fir-rigward tar-riskji ppreżentati mill-offerta mhux ikkontrallata, fost l-oħrajn tal-opzjonijiet binarji, lill-klijenti mhux professjonali.

(3) Għalkemm dawn l-azzjonijiet kellhom xi effetti pożittivi (8), l-ESMA tqis li t-tħassib sinifikanti dwar il-protezzjoni tal-investituri għadu hemm.

(4) Fit-18 ta' Jannar 2018, l-ESMA nediet sejħa għall-evidenza dwar il-miżuri ta' intervent potenzjali tagħha fuq il-prodott dwar il-kummerċjalizzazzjoni, id-distribuzzjoni jew il-bejgħ tal-opzjonijiet binarji u s-CFDs lill-klijenti mhux professjonali (is-“sejħa għall-evidenza”) (9). Is-sejħa għall-evidenza għalqet fil-5 ta' Frar 2018. L-ESMA rċeviet kważi 18 500 (10) risposta. Fost dawn ir-risposti, 82 kienu minn fornituri, organizzazzjonijiet tal-kummerċ, boroż u sensara involuti fin-negozju tal-opzjonijiet binarji u/jew tas-CFDs, 10 kienu minn rappreżentanti tal-konsumaturi u l-kumplament tar-risposti ġew minn individwi. Il-maġġoranza kbira tar-risposti minn individwi kienu faċilitati u inkanalati permezz ta' fornituri ta' opzjonijiet binarji u/jew ta' CFDs. Is-sejħa għall-evidenza żvelat tħassib ġenerali mill-ewwel kategorija ta' rispondenti u, b'mod partikolari, mill-fornituri tal-prodotti, li l-miżura proposta se jkollha impatt ħażin fuq in-negozju tagħhom. Għadd ta' individwi lmentaw ukoll dwar il-miżura proposta u esprimew ir-rieda tagħhom li jkomplu jinnegozjaw fl-opzjonijiet binarji.

(5) L-ESMA kkunsidrat b'mod xieraq dan it-tħassib.Madankollu, wara li bbilanċjatu kontra t-tħassib sinifikanti identifikat dwar il-protezzjoni tal-investitur, li kien ikkonfermat ulterjorment mir-risposti riċevuti minn kważi r-rappreżentanti kollha tal-konsumaturi u għadd ta' individwi b'appoġġ qawwi għall-miżuri proposti l-ESMA tħoss li huwa neċessarju li timponi projbizzjoni temporanja fuq il-kummerċjalizzazzjoni, id-distribuzzjoni jew il-bejgħ ta' BOs lill-klijenti tal-bejgħ bl-imnut skont l-Artikolu 40 tar-Regolament (UE) Nru 600/2014.

(6) Miżura imposta skont l-Artikolu 40 tar-Regolament (UE) Nru 600/2014 trid tiġi rieżaminata f'intervalli xierqa u mill-inqas kull tliet xhur. Fir-rieżami ta' din il-miżura, l-ESMA se tindirizza kwalunkwe prattika evażiva li tista' titfaċċa. Jekk il-miżura ma tiġix imġedda wara tliet xhur, hija tiskadi.

(7) Sabiex jiġi evitat kull dubju, it-termini użati f'din id-Deċiżjoni għandhom l-istess tifsira bħal fid-Direttiva 2014/65/UE tal-Parlament Ewropew u tal-Kunsill (11) u fir-Regolament (UE) Nru 600/2014, inkluża d-definizzjoni ta' derivattivi.

(8) Il-projbizzjoni temporanja tal-ESMA tissodisfa l-kundizzjonijiet stabbiliti fl-Artikolu 40 tar-Regolament (UE) Nru 600/2014 għar-raġunijiet spjegati hawn isfel.

2. DESKRIZZJONI TAS-SUQ BL-IMNUT TAL-OPZJONIJIET BINARJI U L-EŻISTENZA TA' TĦASSIB SINIFIKANTI DWAR IL-PROTEZZJONI TAL-INVESTITUR (L-ARTIKOLU 40(2)(a) TAR-REGOLAMENT (UE) Nru 600/2014)

(9) Opzjoni binarja hija definita bħala kwalunkwe derivattiva saldata fi flus li fiha l-ħlas ta' ammont monetarju fiss jiddependi minn jekk avveniment speċifikat wieħed jew aktar fir-rigward tal-prezz, il-livell jew il-valur tas-sottostanti jseħħx ma', jew qabel, l-iskadenza tad-derivattiva (12) (pereżempju s-sottostanti jkun laħaq prezz speċifikat (“il-prezz tal-eżerċitar”) mal-iskadenza).

(10) L-opzjonijiet binarji jippermettu lill-investitur jagħmel imħatra fuq is-seħħ ta' avveniment speċifikat fir-rigward tal-prezz, il-livell jew il-valur ta' sottostanti wieħed jew aktar (pereżempju sehem, munita, komodità jew indiċi). Jekk l-avveniment ma jseħħx, l-investitur jitlef flusu (jiġifieri l-opzjoni tispiċċa “out-of-the-money”). Jekk l-avveniment iseħħ, l-opzjoni tagħmel pay-out jew il-kuntratt jibqa' miftuħ bl-opportunità ta' pay-out jekk iseħħ avveniment separat (l-opzjoni tispiċċa “in-the-money”). F'dan is-sens, l-opzjonijiet binarji jistgħu jitqiesu bħala “proposti ta' iva/le”. Ħafna drabi, il-“proposta iva/le” hija dwar jekk il-prezz tas-sottostanti mal-iskadenza tal-opzjoni binarja jkunx ogħla jew anqas minn prezz partikolari (l-hekk imsejjaħ “prezz tal-eżerċitar”). F'xi każijiet, il-“prezz tal-eżerċitar” jikkorrispondi għall-prezz tas-suq tas-sottostanti fil-ħin tad-dħul fl-opzjoni binarja jew fi żmien speċifikat fil-ġejjieni. Madankollu, il-fornituri tal-opzjonijiet binarji joffru firxa ta' riżultati potenzjali tas-suq biex l-investituri jagħmlu mħatra fuqhom (13).

(11) Tajjeb li jiġi kkjarifikat li l-opzjonijiet binarji kollha, għalkemm kummerċjalizzati, distribwiti jew mibjugħa taħt ismijiet oħra, jaqgħu fi ħdan il-kamp ta' applikazzjoni ta' din id-Direttiva. Wieħed jista' jsemmi, pereżempju, l-opzjonijiet all-or-nothing, l-opzjonijiet up-or-down, l-opzjonijiet tat-tendenza, l-opzjonijiet diġitali u l-opzjonijiet one-touch.

(12) Tajjeb ukoll li jiġi assigurat li din id-Deċiżjoni tinkludi opzjonijiet binarji li għandhom diversi kundizzjonijiet predeterminati differenti, li jridu jiġu ssodisfati (jew ma jiġux issodisfati) qabel ma jiġi pprovdut il-ħlas. Xi rispondenti għas-sejħa għall-evidenza indikaw, pereżempju, il-każ ta' opzjoni binarja li tipprovdi l-ħlas ta' (i) ammont predeterminat jekk is-sottostanti jilħaq ċerta kundizzjoni predeterminata (pereżempju l-valur tas-sottostanti jiżdied f'data speċifika), kif ukoll (ii) ammont predeterminat addizzjonali (“bonus”) jekk is-sottostanti jilħaq kundizzjoni predeterminata oħra (pereżempju l-valur tas-sottostanti jogħla aktar minn ċertu perċentwal). F'dan il-każ u f'każijiet simili, il-pagament tas-somma taż-żewġ ammonti predeterminati fil-punti (i) u (ii) jammonta għall-ħlas ta' ammont fiss predeterminat għall-finijiet tal-Artikolu 1(2)(c) ta' din id-Deċiżjoni.

(13) Diversi NCAs esprimew tħassib dwar l-opzjonijiet binarji li ma jissodisfaw l-ebda ħtieġa ġenwina ta' investiment għall-klijenti mhux professjonali (b'differenza minn tipi oħra ta' opzjonijiet, li jistgħu jaqdu rwol prezzjuż fl-iħħeġġjar tal-iskopertura għal ċerti assi) (14). Barra minn hekk, diversi NCAs esprimew tħassib dwar ir-riskji relatati mal-karatteristiċi inerenti tal-opzjonijiet binarji kif ukoll il-kunflitti ta' interess inerenti u mhux maniġġabbli relatati mal-offerta ta' dawn il-prodotti lil klijenti mhux professjonali. Dawn ir-riskji ħafna drabi jiġu amplifikati bit-tekniki aggressivi ta' kummerċjalizzazzjoni użati mill-fornituri tal-opzjonijiet binarji. Diversi NCAs indikaw ukoll li dawn il-prodotti jattiraw imġiba ta' logħob tal-azzard kompulsiv. Studju mill-UK-FCA wera li xi investituri jagħmlu ħafna mħatri fi spazju ta' ftit jiem jew ġimgħat, minkejja li jitilfu l-flus fuq bażi kumulattiva. L-istudju sab ukoll xebh kbir fl-istruttura tal-ħlas u l-perjodu ta' żmien bejn l-opzjonijiet binarji u l-prodotti tal-logħob tal-azzard (15). Dan it-tħassib immaterjalizza ruħu f'diversi ġurisdizzjonijiet, b'maġġoranza kbira ta' klijenti mhux professjonali f'dawk il-ġurisdizzjonijiet tipikament jitilfu l-flus kif muri f'din id-Deċiżjoni (16).

(14) Kif muri fir-rapport tal-IOSCO dwar l-istħarriġ tal-IOSCO dwar il-prodotti ingranati OTC għall-konsumatur (17) (ir-“rapport tal-IOSCO”), dan is-settur tas-suq kien suġġett ukoll għal skrutinju regolatorju sinifikanti f'għadd ta' ġurisdizzjonijiet oħra mhux tal-UE minħabba n-natura kumplessa u riskjuża inter alia tal-opzjonijiet binarji u d-dimensjoni ħafna drabi transfruntiera tal-fornituri tal-prodott li joperaw predominantement permezz tal-Internet (18). Skont ir-rapport tal-IOSCO, “rapporti riċenti ta' riċerka f'diversi swieq nazzjonali wrew li maġġoranza kbira tal-investituri f'[opzjonijiet binarji u prodotti spekulattivi oħra] ħafna drabi jitilfu l-flus” (19).

(15) Il-kundizzjoni msemmija fl-Artikolu 40(2)(a) tar-Regolament (UE) Nru 600/2014 hija li jrid ikun jeżisti inter alia tħassib sinifikanti dwar il-protezzjoni tal-investitur. Sabiex tistabbilixxi jekk jeżistix tħassib sinifikanti dwar il-protezzjoni tal-investitur, l-ESMA vvalutat ir-rilevanza tal-kriterji u l-fatturi elenkati fl-Artikolu 19(2) tar-Regolament Delegat (UE) 2017/567. Wara li qieset il-kriterji u l-fatturi rilevanti, l-ESMA kkonkludiet li hemm tħassib sinifikanti dwar il-protezzjoni tal-investitur għar-raġunijiet li ġejjin.

2.1. Il-grad ta' kumplessità u trasparenza tal-opzjonijiet binarji

(16) L-opzjonijiet binarji huma strumenti finanzjarji kumplessi (20). Il-kumplessitajiet tal-istruttura tal-ipprezzar joħolqu riskju ta' asimetriji sinifikanti fl-informazzjoni bejn il-fornituri u l-klijenti mhux professjonali u għalhekk iqajmu tħassib sinifikanti dwar il-protezzjoni tal-investitur. Barra minn hekk, hemm għadd ta' karatteristiċi inerenti tal-opzjonijiet binarji li jagħmluhom kumplessi u diffiċli għall-klijenti mhux professjonali biex jifhmuhom.

(17) Il-fornituri tal-opzjonijiet binarji ġeneralment jipprezzaw l-opzjonijiet binarji abbażi tal-probabbiltà implikata mis-suq jew immudellata mod ieħor li avveniment speċifikat iseħħ qabel ma tiġi applikata firxa jew xi forma oħra ta' tariffa ta' tranżazzjoni għal kull opzjoni li tipproduċi redditu mistenni negattiv għall-klijent (21).

(18) L-aktar komuni, l-opzjonijiet binarji joffru redditu relattivament kbir għal avveniment statistikament anqas probabbli u viċi versa (22).

(19) Din l-istruttura ta' pprezzar tal-opzjonijiet binarji tippreżenta għadd ta' sfidi għall-klijenti mhux professjonali. B'mod partikolari, l-istruttura tal-ipprezzar tirrikjedi li l-klijenti mhux professjonali jivvalutaw b'mod preċiż il-valur tal-opzjoni fir-rigward tal-probabbiltà mistennija li l-avveniment ta' referenza jseħħ. Għalkemm il-klijenti mhux professjonali jistgħu jużaw għodod komuni ta' riċerka u pprezzar, bħall-formula Black-Scholes, sabiex jipprezzaw l-opzjonijiet binarji, il-klijenti mhux professjonali jiffaċċjaw asimetriji sinifikanti fl-informazzjoni meta mqabbla mal-fornituri. Il-fornituri għandhom aċċess ferm akbar għal informazzjoni u sistemi sabiex jipprezzaw u jikkalkulaw sewwa l-valur ta' dawn il-prodotti. B'mod partikolari, il-fornituri tal-opzjonijiet binarji għandhom aċċess għal data storika dwar il-prezzijiet – pereżempju, l-informazzjoni rreġistrata dwar il-prezzijiet minn borża jew fornitur ta' data kummerċjali fir-rigward ta' sottostanti partikolari – li ġeneralment mhijiex disponibbli għall-klijenti mhux professjonali. Il-fornituri tal-opzjonijiet binarji għandhom ukoll ferm aktar esperjenza fil-kuntratti tal-ipprezzar milli ġeneralment ikollhom il-klijenti mhux professjonali u huma aktar probabbli li jkunu żviluppaw metodoloġiji sofistikati tal-ipprezzar. Barra minn hekk, il-klijenti mhux professjonali għandhom mnejn ma japprezzawx li jekk negozju jkollu terminu qasir ħafna, jew jekk pożizzjoni tingħalaq qrib l-iskadenza, il-fatturi użati għall-ipprezzar tal-opzjonijiet, bħall-volatilità storika, ftit għandhom impatt fuq il-valur tal-opzjoni. Dan jillimita l-abbiltà tal-klijenti mhux professjonali li jikkalkulaw sewwa l-valur tal-opzjoni, anki meta jużaw l-għodod disponibbli tal-ipprezzar. Barra minn hekk, minħabba l-applikazzjoni ta' firxiet u tariffi oħra ta' tranżazzjoni, il-klijenti bl-imnut iridu jaqbżu r-redditi fuq l-investiment mistennija tagħhom b'mod sinifikanti (“beat the odds”) fuq bażi regolari biex jiksbu profitti min-negozjar. Għalhekk, fil-fehma tal-ESMA, huwa diffiċli għall-klijenti mhux professjonali biex jagħmlu valutazzjoni infurmata tal-profil tar-riskju/redditu tal-prodott.

(20) L-effett kombinat tal-istruttura tal-ipprezzar u l-applikazzjoni ta' tariffi ta' tranżazzjoni għal kull negozju huwa li l-maġġoranza kbira tal-kontijiet ta' klijenti mhux professjonali jitilfu l-flus b'mod aggregat (anki jekk jistgħu jagħmlu profitti għal żmien qasir) u l-fornituri, li ġeneralment huma kontropartijiet diretti fin-negozju, fuq perjodu fit-tul jagħmlu profitt mill-klijenti permezz tat-telf tagħhom min-negozjar u permezz tat-tariffi ta' tranżazzjoni.

(21) Xi fornituri joffru pprezzar two-way kontinwu u l-possibbiltà li l-klijenti jidħlu u joħorġu min-negozju matul il-perjodu ta' opzjoni binarja. F'każ bħal dan, klijent jista' joħroġ mill-pożizzjoni tiegħu qabel l-iskadenza tal-opzjoni binarja billi jbigħha lura lill-fornitur jew inkella jitlef il-ħlas kundizzjonali mal-iskadenza. Għal dan, il-klijent jirċievi xi ħlas mingħand il-fornitur, skont il-prezz kontinwu offrut mill-fornitur skont id-differenza bejn il-prezz tas-suq attwali u l-prezz iffissat tal-eżerċitar tas-sottostanti u ż-żmien sal-iskadenza.

(22) L-ipprezzar kontinwu two-way huwa karatteristika addizzjonali li tista' tiġi offruta mill-fornituri tal-opzjonijiet binarji. Din il-karatteristika żżid saff ieħor ta' kumplessità, li jagħmilha diffiċli għall-klijenti mhux professjonali jikkalkulaw b'mod preċiż il-valur ta' dawn il-prodotti jew jagħmlu redditu pożittiv fuq l-investiment. Dan minħabba li l-klijenti mhux professjonali jkunu jridu jimmonitorjaw kontinwament l-ipprezzar u jistmaw ir-riżultat mistenni. Barra minn hekk, il-ħruġ minn negozju u d-dħul f'ieħor jiġi bi spiża addizzjonali għall-klijent minħabba l-applikazzjoni ta' firxa għall-prezz tal-offerta jew permezz ta' tariffi ta' tranżazzjoni (23).

(23) Barra minn hekk, il-klijenti mhux professjonali tal-UE ġeneralment jinvestu f'opzjonijiet binarji OTC. Bħala tali, l-ipprezzar, il-prestazzjoni u s-saldu tal-opzjonijiet binarji mhumiex standardizzati. Dan inaqqas l-abbiltà tal-klijenti mhux professjonali li jifhmu t-termini tal-prodott. Dan, flimkien mad-differenzi fit-tip ta' “proposti ta' iva/le” li jiffurmaw il-bażi ta' opzjoni binarja, l-istruttura kumplessa tal-ipprezzar (xi drabi tinkludi pprezzar two-way) u l-eżistenza ta' offerti saħansitra aktar kumplessi (bħal opzjonijiet li jiġbru flimkien sett ta' opzjonijiet binarji), iżid il-kumplessità ta' dawn il-prodotti u jimmina ulterjorment il-kapaċità tal-klijenti mhux professjonali biex jifhmu li l-karatteristiċi speċifiċi ta' tip partikolari ta' opzjoni binarja mhux neċessarjament ikunu jinstabu f'tip ieħor.

(24) Barra minn hekk, il-fornituri tal-opzjonijiet binarji ġeneralment huma l-kontroparti għan-negozju tal-klijenti mhux professjonali tagħhom, bil-fornitur jistabbilixxi l-prezz fl-eżekuzzjoni u l-ħlas mal-iskadenza. Barra minn hekk, il-fornituri ħafna drabi jirrikjedu li l-klijenti jirrikonoxxu li l-prezzijiet użati sabiex jiġi stabbilit il-valur tal-opzjoni binarja jista' jvarja mill-prezz disponibbli fis-suq sottostanti rispettiv. Dan ifisser li mhux dejjem jista' jkun possibbli għall-klijenti mhux professjonali li jiċċekkjaw il-preċiżjoni tal-prezzijiet li jirċievu mingħand il-fornitur. Dawn il-fatturi jagħmluha estremament kumplessa għall-klijenti mhux professjonali sabiex jikkalkulaw il-valur tal-opzjonijiet binarji b'mod oġġettiv. Il-livell għoli ta' kumplessità u l-grad baxx ta' trasparenza assoċjati mal-opzjonijiet binarji għalhekk jikkonfermaw li jeżisti tħassib sinifikanti dwar il-protezzjoni tal-investitur.

(25) Bi tweġiba għas-sejħa għall-evidenza, għadd ta' ditti u organizzazzjonijiet tal-kummerċ esprimew dubji dwar jekk l-ESMA għandhiex tiddistingwi bejn l-opzjonijiet binarji nnegozjati OTC u dawk li jiġu nnegozjati f'ċentru tan-negozjar. Xi organizzazzjonijiet tal-kummerċ talbu esklużjoni espliċita għad-derivattivi titolizzati, l-opzjonijiet touch u l-opzjonijiet diġitali, fuq il-bażi li dawn il-prodotti kienu jintużaw bħala alternattiva għal ordni ta' waqfien ta' telf jew jistgħu jservu bħala ħeġġ.

(26) L-ESMA kkunsidrat b'mod xieraq dawn it-tweġibiet. Madankollu, l-elementi u l-karatteristiċi tal-opzjonijiet binarji, li huma s-sors fundamentali tad-detriment identifikat għall-klijenti mhux professjonali, jibqgħu l-istess irrispettivament minn jekk dawn il-prodotti jiġux innegozjati f'ċentru tan-negozjar jew titolizzati. Fi kliem ieħor, l-opzjonijiet binarji f'ċentru tan-negozjar xorta jippreżentaw redditu negattiv mistenni għall-investituri, filwaqt li joffru struttura ta' ħlas li mhijiex adatta għall-iħħeġġjar jew għat-twettiq ta' funzjonijiet ekonomiċi oħra li jistgħu jiffurmaw benefiċċju kumpensatorju. B'mod partikolari, dawn il-karatteristiċi japplikaw fi kwalunkwe ħin qabel l-iskadenza tal-opzjoni. Għalhekk, l-eżistenza ta' suq sekondarju, b'mod partikolari, ma tibdilx il-karatteristiċi fundamentali li jikkawżaw detriment għall-klijenti mhux professjonali.

2.2. Il-karatteristiċi jew il-komponenti partikolari tal-opzjonijiet binarji

(27) L-opzjonijiet binarji huma ġeneralment investimenti għal żmien qasir ħafna, f'xi każijiet jiskadu minuti wara li jsiru, li jagħmluhom estremament spekulattivi.

(28) In-natura ta' riżultat binarju tal-opzjonijiet binarji tfisser li dawn jintużaw primarjament għal għanijiet spekulattivi. Il-ħlas ta' ammont monetarju fiss jew żero jillimita l-valur tal-opzjonijiet binarji bħala għodda ta' ħħeġġjar b'kuntrast ma' opzjonijiet tradizzjonali, li jippermettu lill-klijent jiġġestixxi r-riskju tiegħu billi jistabbilixxi “limitu massimu” jew “limitu minimu” għal ass speċifiku li jista' jkun skopert direttament għalih. Dan huwa aggravat mill-perjodu tipikament qasir tal-opzjonijiet binarji.

(29) Barra minn hekk, l-opzjonijiet binarji jiġu pprezzati skont il-probabbiltà li jseħħ avveniment, bil-ħlasijiet jiġu kkwotati b'mod simili għall-imħatri bi probabbiltà fissa (pereżempju l-imħatri fuq attivitajiet sportivi jew ir-riżultati ta' elezzjoni). It-tranżazzjonijiet fil-biċċa l-kbira jkunu għal perjodi qosra ħafna u l-investituri jistgħu jew jagħmlu redditu kbir ħafna jew jitilfu l-investiment kollu tagħhom. Dawn il-karatteristiċi fundamentali jinstabu wkoll fi prodotti tal-logħob tal-azzard, li huma marbuta ma' mġiba ta' dipendenza u riżultati ħżiena għall-konsumaturi.

(30) Kif issemma aktar 'il fuq, il-fornituri tal-opzjonijiet binarji ġeneralment jaġixxu bħala kontroparti diretta għan-negozju tal-klijent, u b'hekk jieħdu n-negozju tal-klijent fil-ktieb tagħhom stess. Dan il-mudell kummerċjali jpoġġi l-interessi tal-fornitur f'kunflitt dirett ma' dawk tal-klijenti tiegħu, li jżid ir-riskju li l-fornitur jista' jimmanipula l-prezz tas-sottostanti mal-iskadenza tal-opzjoni binarja jew jestendi t-terminu tal-opzjoni binarja b'sekondi jew millisekondi biex jevita li jkollu jagħmel pay out fuq il-kuntratt tal-opzjoni. Ir-riskju ta' kunflitt ta' interess huwa partikolarment akut għall-opzjonijiet binarji, billi l-istruttura tal-ħlas ta' dawn il-prodotti hija determinata minn jekk is-sottostanti jkunx laħaq il-prezz tal-eżerċitar speċifikat mal-iskadenza. L-NCAs identifikaw ukoll prattiki fejn il-fornituri tal-opzjonijiet binarji japplikaw żieda asimetrika jew inkonsistenti għall-firxiet bażiċi fuq is-sottostanti, li jwasslu biex l-opzjoni tkun “out of the money” fejn kieku tkun “in the money” mal-iskadenza. Barra minn hekk, il-mudelli ta' distribuzzjoni osservati mill-ESMA f'dan is-settur tas-suq iġorru ċerti kunflitti ta' interess u xi kultant inerenti (24) u l-pressjoni sabiex jinżamm pipeline ta' klijenti ġodda żżid il-potenzjal li jseħħu kunflitti ta' interess.

(31) Minħabba li l-opzjonijiet binarji strutturalment għandhom redditi mistennija negattivi, aktar ma investitur jieħu pożizzjonijiet, aktar ikun probabbli li jitlef flus fuq bażi kumulattiva (25).

(32) Ir-riskju għoli li l-opzjonijiet binarji jiġu nnegozjati b'mod spekulattiv kif ukoll ta' kunflitt ta' interessi bejn il-fornituri tal-opzjonijiet binarji u l-klijenti tagħhom, jikkonferma l-eżistenza ta' tħassib sinifikanti dwar il-protezzjoni tal-investitur.

2.3. Id-daqs tal-konsegwenzi detrimentali potenzjali u l-grad ta' disparità bejn ir-redditu għall-investituri u r-riskju ta' telf

(33) L-għadd ta' klijenti fir-rigward ta' dawn il-prodotti huwa fluwidu minħabba t-tul ta' żmien relattivament qasir tal-kontijiet tal-klijent tal-opzjonijiet binarji u n-natura transfruntiera tal-attivitajiet. Abbażi tad-data miġbura mill-ESMA mingħand għadd ta' NCAs (26), l-ESMA tistma li l-għadd ta' kontijiet ta' negozjar tal-klijenti mhux professjonali mingħand fornituri ta' CFD u ta' opzjonijiet binarji bbażati fiż-ŻEE żdied minn 1,5 miljun fl-2015 (27) għal madwar 2,2 miljun fl-2017 (28).

(34) B'mod partikolari, l-informazzjoni li ġejja pprovduta mill-NCAs lill-ESMA tikkonferma li s-settur tas-suq tal-opzjonijiet binarji kiber fl-Unjoni: (i) il-Kummissjoni dwar is-Sigurtajiet u l-Kambju ta' Ċipru (CY-CySEC), l-NCA f'Ċipru, stmat li l-għadd totali ta' klijenti attivi fl-opzjonijiet binarji f'Ċipru fl-aħħar tat-tieni kwart tal-2017 kien ilaħħaq 401 378 meta mqabbel ma' 140 205 fl-2015 (29); (ii) il-Bundesanstalt für Finanzdienstleistungsaufsicht (DE-BaFin), l-NCA fil-Ġermanja, tistma li hemm sa 30 000 klijent tal-opzjonijiet binarji fil-Ġermanja, bis-suq globali fil-Ġermanja jikber b'rata annwali ta' 4-5 % (30); (iii) Minn kampjun ta' data tal-klijenti mid-ditti pprovduta lill-Financial Conduct Authority (UK-FCA), l-NCA fir-Renju Unit, huwa stmat li l-għadd ta' klijenti li jinnegozjaw ma' fornituri tal-opzjonijiet binarji tar-Renju Unit huwa madwar 40 000; (iv) il-Commissione Nazionale per le Società e la Borsa (IT-CONSOB), l-NCA fl-Italja, fuq il-bażi ta' stħarriġ imwettaq f'Marzu 2017 f'ħames fergħat ta' fornituri ta' opzjonijiet binarji bbażati fl-UE, sabet li fl-2016 kien hemm żieda ta' 2,4 % fl-għadd ta' klijenti mhux professjonali Taljani li jinnegozjaw f'opzjonijiet binarji; (v) għadd ta' NCAs irrappurtaw li l-opzjonijiet binarji jiġu kummerċjalizzati u mibjugħa b'mod estensiv fil-ġurisdizzjonijiet tagħhom (31); (vi) kważi l-NCAs kollha (32) rrappurtaw li fornituri ta' opzjonijiet binarji minn Stati Membri oħra qegħdin jipprovdu servizzi fl-opzjonijiet binarji fil-ġurisdizzjonijiet tagħhom. Xi NCAs (33) semmew ukoll fornituri ta' opzjonijiet binarji li jużaw fergħat jew aġenti marbuta biex jidħlu fil-ġurisdizzjonijiet ospitanti; u (vii) L-NCAs innotaw żieda fl-għadd ta' talbiet għall-awtorizzazzjoni għal ditti tal-investiment li joffru l-prodotti inkwistjoni (34).

(35) Skont ir-rapport tal-IOSCO, fost ilmenti l-aktar komuni fil-ġurisdizzjonijiet fir-rigward tal-fornituri awtorizzati huma dawk relatati mal-prestazzjoni tal-prodott (it-telf imġarrab mill-investituri), klijenti li ma jifhmux il-prodott jew is-servizz ipprovdut (u r-riskji tiegħu), id-diffikultajiet sabiex jinġibdu l-fondi, il-kummerċjalizzazzjoni aggressiva/qarrieqa, u l-manipulazzjoni tal-prezzijiet jew tan-negozju (35).

(36) L-analiżi msemmija aktar 'il fuq tal-ESMA dwar ir-redditu negattiv mistenni tal-klijenti mhux professjonali (36) hija korroborata wkoll mid-data dwar it-telf imġarrab minn klijenti mhux professjonali, li ġiet irrappurtata lill-ESMA minn ċerti NCAs: (i) Is-CY-CySEC wettqet analiżi ta' kampjun ta' kontijiet tal-klijenti ta' opzjonijiet binarji ta' 10 fornituri ta' opzjonijiet binarji għall-perjodu mill-1 ta' Jannar 2017 sal-31 ta' Awwissu 2017. Hija sabet li bħala medja, 87 % tal-kontijiet tal-klijenti għamlu telf matul dak il-perjodu. Bħala medja, it-telf għal kull kont kien ta' madwar EUR 480; (ii) il-Komisja Nadzoru Finansowego (PL-KNF), l-NCA fil-Polonja, abbażi ta' data minn ditta tal-Investiment Pollakka, sabet li 86,3 % tal-klijenti tilfu l-flus fl-2016 u 86,4 % tilfu l-flus fl-2017; (iii) Fuq il-bażi ta' stħarriġ imwettaq f'Marzu 2017 f'ħames fergħat ta' ditti tal-investiment ibbażati fl-UE attivi fl-opzjonijiet binarji, l-IT-CONSOB sabet li l-klijenti mhux professjonali Taljani li investew f'opzjonijiet binarji ġarrbu telf rilevanti fl-2016 li kien ilaħħaq sa 74 %, b'telf medju ta' madwar EUR 590; u (iv) Minn rieżami ta' data tal-impriżi li rrappurtat dwar il-prestazzjoni tal-kontijiet tal-klijenti fl-2016, l-UK-FCA sabet li bejn 81 % u 85 % tal-kontijiet tal-klijenti tilfu l-flus u li, bħala medja, il-klijenti għamlu telf ta' bejn GBP 400 u GBP 1 200. Iċ-ċifri rrappurtati jindikaw li l-klijenti għamlu profitt min-negozjar iżda għamlu telf meta jitqies l-impatt tat-tariffi ta' tranżazzjoni. Dan jindika li l-klijenti jistgħu ma jifhmux l-impatt tat-tariffi ta' tranżazzjoni fuq il-prestazzjoni tal-kont tagħhom.

2.4. It-tip ta' klijenti involuti

(37) L-opzjonijiet binarji huma kummerċjalizzati, distribwiti jew mibjugħa b'mod estensiv lis-suq tal-massa tal-konsumaturi. Madankollu, il-kumplessità tal-opzjonijiet binarji, kif deskritta f'din id-Deċiżjoni, tagħmilha diffiċli għall-maġġoranza tal-klijenti mhux professjonali (b'differenza minn dawk professjonali) li jifhmu u jivvalutaw sewwa r-riskju attwali li jidħlu fih meta jinnegozjaw f'dawn il-prodotti. L-evidenza tat-telf osservata mill-ESMA fil-kontijiet tal-klijenti mhux professjonali deskritta f'din id-Deċiżjoni turi li l-opzjonijiet binarji mhumiex adatti għall-klijenti mhux professjonali.

2.5. Attivitajiet ta' kummerċjalizzazzjoni u ta' distribuzzjoni fir-rigward tal-opzjonijiet binarji

(38) Għalkemm l-opzjonijiet binarji huma prodotti kumplessi, huma jiġu offruti lill-klijenti mhux professjonali l-aktar permezz ta' pjattaformi ta' negozjar elettroniċi, mingħajr ma jiġi pprovdut parir dwar l-investiment jew immaniġġjar tal-portafolji. F'każijiet bħal dawn hija meħtieġa valutazzjoni tal-adegwatezza skont l-Artikolu 25(3) tad-Direttiva 2014/65/UE (37). Madankollu, din il-valutazzjoni ma timpedix lill-fornituri tal-opzjonijiet binarji jew lill-klijenti jew il-klijenti potenzjali tagħhom milli jipproċedu bi tranżazzjoni, soġġett għal sempliċi twissija lill-klijent. Dan jista' jseħħ meta l-klijent ma jkun ipprovda l-ebda informazzjoni jew ikun ipprovda biss informazzjoni insuffiċjenti lill-fornitur dwar l-għarfien u l-esperjenza tiegħu fil-qasam tal-investiment rilevanti għat-tip speċifiku ta' prodott kif ukoll meta l-fornitur ikun ikkonkluda li l-prodott mhuwiex adatt għall-klijent. Dan jippermetti lill-klijenti mhux professjonali li jaċċessaw prodotti, bħall-opzjonijiet binarji, li, minħabba l-karatteristiċi tagħhom, ma għandhomx jiġu distribwiti lilhom (38).

(39) Fid-dawl ukoll tal-Mistoqsijiet u Tweġibiet (Q&As) tal-ESMA (39), l-NCAs osservaw prattiki aggressivi ta' kummerċjalizzazzjoni kif ukoll komunikazzjonijiet ta' kummerċjalizzazzjoni qarrieqa f'dan is-settur tas-suq (40). Dawn jinkludu, pereżempju, l-użu ta' arranġamenti ta' sponsorizzazzjoni jew affiljazzjonijiet ma' timijiet sportivi ewlenin, li jagħtu l-impressjoni qarrieqa li prodotti kumplessi u spekulattivi bħall-opzjonijiet binarji huma adatti għas-suq bil-massa tal-konsumaturi billi jippromwovu l-għarfien ġenerali tal-marka.

(40) Barra minn hekk, xi NCAs issottolinjaw mhux biss l-użu regolari ta' materjali ta' kummerċjalizzazzjoni qarrieqa, iżda wkoll in-natura estensiva u intensiva tal-attivitajiet ta' kummerċjalizzazzjoni mwettqa: (i) l-Autorité des Marchés Financiers (FR-AMF), l-NCA fi Franza, irrappurtat li għall-2016, l-għadd ta' reklami ġodda (TV, radju, internet) għan-negozjar spekulattiv (opzjonijiet binarji, CFDs, forex) kienu jirrappreżentaw 36 % tar-reklami ġodda kollha fil-qasam finanzjarju, u 45 % tar-reklami ġodda kollha għall-istrumenti finanzjarji (41); (ii) Id-DE-BaFin innotat li d-ditti tal-investiment ibbażati f'ġurisdizzjoni oħra tal-Unjoni Ewropea, għalkemm żgħar fid-daqs, jistgħu jużaw sa 200 “introducing brokers” fl-istess ħin (42); u (iii) xi NCAs innotaw li d-distribuzzjoni tal-opzjonijiet binarji tista' sseħħ permezz ta' logħob elettroniku jew magni tal-logħob (43).

(41) Dawn l-iżviluppi huma ta' tħassib partikolari minħabba ż-żieda fil-klijenti mhux professjonali li qegħdin jipparteċipaw f'dan is-settur tas-suq.

(42) F'dan il-kuntest ukoll, xi NCAs esprimew tħassib ukoll dwar in-natura ta' “bejgħ sfurzat” tal-mudelli ta' negozju (44). Minħabba li t-tul ta' żmien medju ta' kont tal-klijent jista' jkun relattivament qasir, dan jista' joħloq ċerta pressjoni fuq il-fornituri sabiex iżommu fluss stabbli ta' klijenti ġodda, li tista' tinċentiva lill-fornituri sabiex jadottaw tekniki ta' kummerċjalizzazzjoni u ta' bejgħ aggressivi li mhumiex fl-aħjar interessi tal-klijent mhux professjonali.

(43) Element komuni tat-tekniki ta' kummerċjalizzazzjoni u bejgħ adottati mill-industrija tal-opzjonijiet binarji huwa l-offerta ta' benefiċċji (monetarji u mhux monetarji) tan-negozjar, bħal bonusijiet sabiex jattiraw u jinkoraġġixxu l-klijenti mhux professjonali biex jinvestu f'opzjonijiet binarji, l-offerta ta' rigali (pereżempju vaganzi, karozzi, prodotti elettroniċi), tutorials dwar in-negozjar jew spejjeż imnaqqsa (pereżempju firxa jew tariffi) (45).

(44) Il-bonusijiet u benefiċċji kummerċjali oħra jistgħu jaġixxu bħala distrazzjoni min-natura ta' riskju għoli tal-prodott. Dawn ġeneralment huma mmirati sabiex jattiraw klijenti mhux professjonali u jinċentivaw in-negozjar. Il-klijenti mhux professjonali jistgħu jqisu dawn il-promozzjonijiet bħala element ċentrali tal-prodott sal-punt li jistgħu ma jivvalutawx sewwa l-livell tar-riskji assoċjati mal-prodott.

(45) Il-prattika tas-sistemi ta' bonus hija ispirata mill-industrija tal-imħatri online. Xi fornituri li jikkummerċjalizzaw il-prodotti rilevanti joffru “bonusijiet ta' merħba” (għal kwaulnkwe ftuħ ta' kont) kif ukoll bonusijiet ibbażati fuq l-ammont investiti (bonusijiet tal-volum), pereżempju, jew bħala ammonti addizzjonali ta' “flus virtwali” taħt ċerti kundizzjonijiet.

(46) Il-ħidma superviżorja minn diversi NCAs skopriet li t-termini u l-kundizzjonijiet dwar l-offerti promozzjonali ħafna drabi huma qarrieqa u li bosta klijenti rrappurtaw diffikultajiet biex jiġbdu l-fondi meta ppruvaw jużaw dawk il-bonusijiet jew ma jafux li l-aċċess tagħhom għall-offerta ta' bonus jew il-fondi jiddependi minn volum speċifikat ta' tranżazzjonijiet. Minħabba l-element ta' redditi negattivi mistennija assoċjat man-negozjar fl-opzjonijiet binarji, dan ħafna drabi jfisser li l-klijenti jitilfu aktar flus min-negozjar aktar ta' spiss milli kieku kienu jagħmlu kieku ma jirċevux l-offerta ta' bonus.

(47) B'mod partikolari (46): (i) FR-AMF irrimarkat li waħda mill-kwistjonijiet ewlenin dwar il-bonusijiet hija li l-klijent ġeneralment irid jinvesti 20 jew 30 darba l-ammont tal-bonus sabiex ikollu d-dritt li jiġbed il-flus; (ii) l-Awtorità tas-Servizzi Finanzjarji u s-Swieq (“BE-FSMA”), l-NCA Belġjana, innotat li hija rċeviet bosta lmenti minn investituri li ma setgħux jirkupraw flushom minħabba l-kundizzjonijiet applikabbli għall-bonusijiet; (iii) PL-KNF irrappurtat li l-fornituri joffru rigali bħal tablets jew telefowns sabiex jattiraw klijenti ġodda, u li l-fornituri jsostnu li r-rigali jtejbu l-abbiltà tal-klijenti sabiex jikkuntattjaw id-ditta tal-investiment; u (iv) DE-BaFin sostniet li fil-maġġoranza tal-każijiet li jinvolvu bonusijiet osservati sa issa, il-bonusijiet huma offruti minn fornituri ta' opzjonijiet binarji li jaġixxu fuq bażi transfruntiera sabiex jipperswadu klijenti mhux professjonali u mingħajr esperjenza sabiex jispekulaw fil-prodotti rilevanti, li jistgħu ma jkunux jifhmuhom b'mod sħiħ.

(48) Barra minn hekk, l-NCAs esprimew tħassib dwar il-konformità tal-fornituri tal-opzjonijiet binarji mal-obbligi tagħhom li jagħtu lill-klijenti informazzjoni ġusta, ċara u mhux qarrieqa jew li jaġixxu fl-aħjar interessi tal-klijenti (47). L-NCAs huma mħassba wkoll dwar il-kwalità tal-informazzjoni mogħtija lill-klijenti mhux professjonali (pereżempju fuq is-siti web tal-fornituri) dwar kif jaħdmu l-opzjonijiet binarji, u b'mod partikolari l-informazzjoni ppreżentata dwar ir-riskji involuti (48). Xi eżempji li mhumiex konformi mal-obbligu li l-informazzjoni tkun ġusta, ċara u mhux qarrieqa u li jużaw tekniki li jiġbdu l-attenzjoni tal-klijenti iżda li mhux neċessarjament jirriflettu l-adattabilità jew il-kwalità ġenerali tal-istrument jew prattika finanzjarja jirrigwardaw: (i) il-kontenut tas-sit web jew l-informazzjoni ppreżentati f'lingwa li ma tkunx lingwa nazzjonali tal-Istat Membru fejn ikunu se jiġu pprovduti s-servizzi, jew ippreżentati fil-lingwa uffiċjali iżda bbażati fuq traduzzjonijiet ta' kwalità insuffiċjenti, b'mod li x'aktarx ifixkel il-fehim tal-informazzjoni ppreżentata; u (ii) il-preżentazzjoni ta' informazzjoni li tenfasizza l-benefiċċji possibbli assoċjati ma' investiment fl-opzjonijiet binarji mingħajr ma tingħata wkoll indikazzjoni ġusta u prominenti tar-riskji rilevanti, li tagħti x'tifhem li dawn il-prodotti spekulattivi huma adatti jew xierqa għall-investituri kollha jew li r-redditu huwa biċċa xogħol sempliċi. Pereżempju: “Li tinnegozja fl-opzjonijiet binarji huwa faċli daqs 1-2-3”; “In-negozjar qatt ma kien faċli daqshekk”, “Ibda l-karriera tiegħek bħala negozjant issa stess”, “Ikseb sa 85 % qligħ kull 60 sekonda”, “95 % qligħ fi ftit minuti”, u “X'tista' tagħmel f'60 sekonda? Innegozja fl-opzjonijiet binarji u rdoppja flusek” (49).

(49) Il-prattiki ta' kummerċjalizzazzjoni u distribuzzjoni assoċjati mal-opzjonijiet binarji deskritti hawn fuq jikkonfermaw l-eżistenza ta' tħassib sinifikanti dwar il-protezzjoni tal-investitur.

2.6. Il-grad sa fejn l-istrument finanzjarju jista' jhedded il-fiduċja tal-investituri fis-sistema finanzjarja

(50) Il-kombinazzjoni tal-grad ta' kumplessità u n-nuqqas ta' trasparenza tal-opzjonijiet binarji, ir-redditu negattiv mistenni tal-prodott għall-investituri, in-nuqqas ta' objettivi raġonevoli tal-investiment; in-natura qarrieqa u aggressiva ta' bosta mill-attivitajiet ta' kummerċjalizzazzjoni u distribuzzjoni, il-kunflitti ta' interess għall-fornituri kif ukoll id-daqs tal-konsegwenzi detrimentali potenzjali, kollha jikkontribwixxu sabiex il-klijenti mhux professjonali jitilfu l-fiduċja fis-sistema finanzjarja.

(51) Minħabba l-probabbiltà għolja li l-klijenti jsofru telf kif muri f'din id-Deċiżjoni, l-investituri li ma kellhom l-ebda esperjenza oħra ta' investiment fi strumenti finanzjarji u ġew attirati bil-kummerċjalizzazzjoni aggressiva mwettqa mill-fornituri tal-opzjonijiet binarji, jistgħu jikkonkludu li dawn il-prodotti huma rappreżentattivi tal-istrumenti finanzjarji kollha. Dan it-tħassib huwa saħansitra aktar sinifikanti meta jitqies l-għadd kbir ta' klijenti mhux professjonali tal-fornituri tal-opzjonijiet binarji u l-għadd ta' lmenti fir-rigward ta' dawn il-prodotti.

3. IR-REKWIŻITI REGOLATORJI EŻISTENTI APPLIKABBLI SKONT ID-DRITT TAL-UNJONI MA JINDIRIZZAWX IT-TĦASSIB SINIFIKANTI IDENTIFIKAT DWAR IL-PROTEZZJONI TAL-INVESTITUR (L-ARTIKOLU 40(2)(b) TAR-REGOLAMENT (UE) Nru 600/2014)

(52) Kif mitlub skont l-Artikolu 40(2)(b) tar-Regolament (UE) Nru 600/2014, l-ESMA kkunsidrat jekk ir-rekwiżiti regolatorji eżistenti fl-Unjoni, li huma applikabbli għall-istrument jew l-attività finanzjarja rilevanti, ma jindirizzawx it-theddida. Ir-rekwiżiti regolatorji eżistenti applikabbli huma stabbiliti fid-Direttiva 2014/65/UE, ir-Regolament (UE) Nru 600/2014 u r-Regolament (UE) Nru 1286/2014 tal-Parlament Ewropew u tal-Kunsill (50). B'mod partikolari, huma jinkludu: (i) ir-rekwiżit li tiġi pprovduta informazzjoni xierqa lill-klijenti fl-Artikolu 24(3) u (4) tad-Direttiva 2014/65/UE (51); (ii) ir-rekwiżiti ta' adattabilità u adegwatezza fl-Artikolu 25(2) u (3) tad-Direttiva 2014/65/UE (52); (iii) ir-rekwiżiti tal-aħjar eżekuzzjoni fl-Artikolu 27 tad-Direttiva 2014/65/UE (53); (iv) ir-rekwiżiti ta' governanza tal-prodotti fl-Artikoli 16(3) u 24(2) tad-Direttiva 2014/65/UE; u (v) ir-rekwiżiti ta' żvelar fl-Artikoli 5 sa 14 tar-Regolament (UE) Nru 1286/2014.

(53) Fir-risposti tagħhom għas-sejħa għall-evidenza, xi fornituri, sensara u organizzazzjonijiet tal-kummerċ semmew espliċitament li l-ESMA jeħtieġ li tikkunsidra l-effetti ta' leġiżlazzjoni ġdida qabel ma tapplika kwalunkwe miżura ta' intervent dwar il-prodott, b'mod partikolari l-introduzzjoni riċenti tal-MiFID II (b'mod partikolari, ir-regoli dwar il-governanza tal-prodotti) u l-PRIIPs.

(54) Għandu jiġi nnotat li l-kamp ta' applikazzjoni u l-kontenut ta' diversi rekwiżiti regolatorji applikabbli skont id-Direttiva 2014/65/UE u r-Regolament (UE) Nru 600/2014 huma simili għal dawk eżistenti skont id-Direttiva 2004/39/KE (54). Filwaqt li l-adozzjoni tad-Direttiva 2014/65/UE u tar-Regolament (UE) Nru 600/2014 kellha l-għan li ttejjeb diversi aspetti notevoli tas-servizzi u l-attivitajiet ta' investiment sabiex issaħħaħ il-protezzjoni tal-investitur (inkluż permezz ta' setgħat ta' intervent dwar il-prodott), it-titjib f'għadd ta' dispożizzjonijiet rilevanti ma jindirizzax it-tħassib speċifiku deskritt f'din id-Deċiżjoni. Mill-perspettiva tar-riskji u d-detriment għall-investitur indirizzati f'din id-Deċiżjoni, diversi dispożizzjonijiet għalhekk baqgħu sostanzjalment mhux mibdula.

(55) Ir-rekwiżiti li tiġi pprovduta informazzjoni xierqa lill-klijenti ġew dettaljati aktar fid-Direttiva 2014/65/UE, b'titjib sinifikanti fil-qasam tal-iżvelar tal-ispejjeż u l-imposti, bid-ditti tal-investiment ikunu meħtieġa jipprovdu lill-klijenti b'informazzjoni aggregata dwar l-ispejjeż u l-imposti kollha relatati mas-servizzi ta' investiment u l-istrumenti finanzjarji. Madankollu, ir-regoli bbażati fuq l-iżvelar waħedhom – inkluż it-titjib fl-informazzjoni dwar l-ispejjeż – mhumiex biżżejjed sabiex jindirizzaw ir-riskju kumpless li jirriżulta mill-kummerċjalizzazzjoni, id-distribuzzjoni jew il-bejgħ ta'opzjonijiet binarji lil klijenti mhux professjonali.

(56) B'mod partikolari, l-Artikolu 24(3) tad-Direttiva 2014/65/UE jirrikjedi fost l-oħrajn li d-ditti tal-investiment jassiguraw li l-informazzjoni kollha, inklużi l-komunikazzjonijiet ta' kummerċjalizzazzjoni, indirizzata lill-klijenti jew klijenti potenzjali tkun ġusta, ċara u mhux qarrieqa. L-Artikolu 24(4) tad-Direttiva 2014/65/UE jirrikjedi wkoll li d-ditti tal-investiment jagħtu informazzjoni xierqa fil-ħin lill-klijenti u klijenti potenzjali dwar id-ditta u s-servizzi tagħha, l-istrumenti finanzjarji u l-istrateġiji proposti, il-postijiet tal-eżekuzzjoni u l-ispejjeż u l-imposti kollha relatati, inkluża b'mod partikolari gwida u twissijiet dwar ir-riskji assoċjati mal-investiment f'dawk l-istrumenti finanzjarji u jekk l-istrument finanzjarju jkunx maħsub għal klijenti mhux professjonali jew għal klijenti professjonali.Fuq il-bażi tad-deskrizzjoni tat-tħassib dwar il-protezzjoni tal-investituri fir-rigward tal-opzjonijiet binarji (b'mod partikolari l-kumplessità, ir-riskju u r-redditu negattiv mistenni tagħhom), huwa ċar li dan id-detriment għall-investitur ma jistax jiġi kkontrollat kompletament u adegwatament bis-sempliċi applikazzjoni ta' dawn ir-regoli.Dan it-tip ta' żvelar ma jiġbidx biżżejjed l-attenzjoni tal-klijenti għall-konsegwenzi konkreti (redditi negattivi mistennija) tal-investiment f'dawn il-prodotti u ma jindirizzax it-tħassib inerenti għall-karatteristiċi tal-prodott.

(57) L-ESMA kkunsidrat ukoll ir-rilevanza tar-regoli dwar l-iżvelar skont ir-Regolament (UE) Nru 1286/2014. Ir-Regolament (UE) Nru 1286/2014 jistabbilixxi regoli uniformi dwar il-format u l-kontenut tad-dokument tal-informazzjoni ewlenija li għandu jiġi pprovdut mill-manifatturi ta' prodotti aggregati ta' investiment għall-konsumaturi bbażati fuq l-assigurazzjoni (“PRIIPs”) lill-investituri mhux professjonali sabiex jgħinuhom jifhmu u jqabblu l-karatteristiċi u r-riskji ewlenin ta' PRIIP. B'mod partikolari, l-Artikolu 5 tar-Regolament (UE) Nru 1286/2014, kif implimentat ulterjorment fir-Regolament Delegat tal-Kummissjoni (UE) 2017/653 (55) jistabbilixxi inter alia metodoloġija għall-preżentazzjoni tal-indikatur sommarju tar-riskji u spjegazzjonijiet ta' akkumpanjament, inkluż jekk l-investitur fil-livell tal-konsumatur jistax jitlef il-kapital investit kollu jew iġarrab impenji finanzjarji addizzjonali.Madankollu, dan it-tip ta' żvelar ma jiġbidx biżżejjed l-attenzjoni tal-klijenti mhux professjonali għall-konsegwenzi ta' investiment fl-opzjonijiet binarji b'mod partikolari.Pereżempju, il-proporzjon tal-prestazzjoni jirrigwarda biss il-prodott individwali tal-opzjonijiet binarji u ma jipprovdix lill-klijent b'perċentwal ġenerali tal-kontijiet tal-klijent mhux professjonali li jitilfu l-flus.

(58) B'mod aktar ġenerali, soluzzjoni regolatorja bbażata fuq l-iżvelar mhijiex xierqa għal dawn il-prodotti, li minnhom infushom mhumiex adatti għall-klijenti mhux professjonali.

(59) Ir-rekwiżiti dwar l-adattabilità ġew imsaħħa wkoll fid-Direttiva 2014/65/UE billi huwa mitlub li jiġi pprovdut rapport ta' adattabilità lill-klijent u tiġi rfinata l-valutazzjoni tal-adattabilità. B'mod partikolari l-Artikolu 25(2) tad-Direttiva 2014/65/UE jirrikjedi li l-fornituri tal-opzjonijiet binarji jiksbu l-informazzjoni neċessarja dwar l-għarfien jew l-esperjenza tal-klijent jew tal-klijent potenzjali fil-kamp ta' investiment rilevanti inter alia għat-tip speċifiku ta' prodott, is-sitwazzjoni finanzjarja tal-klijent jew tal-klijent potenzjali, inkluża l-abbiltà tagħhom li jġarrbu telf, u l-objettivi tal-investiment tagħhom, inkluża t-tolleranza tagħhom tar-riskju sabiex il-fornitur tal-opzjonijiet binarji jkun jista' jirrakkomanda lill-klijent jew lill-klijent potenzjali prodotti finanzjarji li jkunu adatti għalih u li jkunu skont it-tolleranza tar-riskju tiegħu u l-abbiltà li jġarrab telf. Madankollu, ir-rekwiżiti ta' adattabilità huma applikabbli biss għall-għoti ta' pariri dwar l-investiment u l-immaniġġjar ta' portafolli u għalhekk huma ġeneralment irrelevanti fir-rigward tal-kummerċjalizzazzjoni, id-distribuzzjoni jew il-bejgħ tal-opzjonijiet binarji, li jseħħu l-aktar permezz ta' pjattaformi elettroniċi, mingħajr l-għoti ta' pariri dwar l-investiment jew immaniġġjar ta' portafolli.

(60) Barra minn hekk, l-objettivi tal-valutazzjoni tal-adattabilità (konsiderazzjoni tal-prodotti fl-isfond tal-għarfien u l-esperjenza, is-sitwazzjoni finanzjarja u l-objettivi ta' investiment tal-klijent) baqgħu sostanzjalment mhux mibdula meta mqabbel mar-reġim fid-Direttiva 2004/39/KE u, kif intwera f'din id-Deċiżjoni, ma kinux suffiċjenti biex jevitaw id-detriment identifikat għall-investitur.

(61) Bl-istess mod, ir-rekwiżiti ta' adegwatezza ġew imsaħħa bid-Direttiva 2014/65/UE, prinċipalment billi tnaqqset il-lista ta' prodotti mhux kumplessi u għalhekk il-kamp ta' applikazzjoni tal-prodotti ġie ristrett għas-servizzi ta' eżekuzzjoni biss. L-Artikolu 25(3) tad-Direttiva 2014/65/UE jirrikjedi li l-fornituri ta' opzjonijiet binarji jistaqsu lill-klijenti jew lill-klijenti potenzjali tagħhom sabiex jipprovdu informazzjoni dwar l-għarfien u l-esperjenza tagħhom fil-kamp ta' investiment rilevanti fost l-oħrajn għall-prodott speċifiku offrut jew mitlub sabiex il-fornitur ikun jista' jiddetermina jekk il-prodott ikunux adatt għall-klijent jew għall-klijent potenzjali. Jekk il-fornitur iqis li l-prodott ma jkunx adatt għall-klijent jew għall-klijent potenzjali, il-fornitur għandu jwissihom. L-opzjonijiet binarji jikkwalifikaw bħala prodotti finanzjarji kumplessi u għalhekk huma soġġetti għat-test tal-adegwatezza skont l-Artikolu 25(3) tad-Direttiva 2014/65/UE.

(62) Madankollu, dak kien diġà l-każ skont id-Direttiva 2004/39/KE, li kienet tipprevedi sostanzjalment l-istess test tal-adegwatezza bħal dak stabbilit fid-Direttiva 2014/65/UE. Kif muri f'din id-Deċiżjoni u kif uriet l-esperjenza superviżorja tal-NCAs (56), it-test tal-adegwatezza ma kienx suffiċjenti sabiex jindirizza t-tħassib deskritt f'din id-Deċiżjoni dwar il-protezzjoni tal-investitur.

(63) It-testijiet kemm tal-adattabilità kif ukoll tal-adegwatezza skont ir-rekwiżiti regolatorji eżistenti għalhekk huma improbabbli li jipprevjenu lill-klijenti mhux professjonali milli jinnegozjaw opzjonijiet binarji b'mod li jassigura li t-tħassib sinifikanti dwar il-protezzjoni tal-investitur jiġi indirizzat.

(64) Fir-rigward tal-aħjar eżekuzzjoni, ħafna mir-regoli dwar l-aħjar eżekuzzjoni diġà kienu jeżistu taħt id-Direttiva 2004/39/KE. Madankollu, dawn ir-regoli ġew imsaħħa bid-Direttiva 2014/65/UE. B'mod partikolari, l-Artikolu 27 tad-Direttiva 2014/65/UE jistipula li d-ditti tal-investiment iridu jieħdu l-“il-passi suffiċjenti kollha” (u mhux aktar “il-passi kollha raġjonevoli”) biex jiksbu l-aħjar riżultat possibbli għall-klijenti tagħhom meta jwettqu l-ordnijiet. Barra minn hekk, trid tiġi ppubblikata informazzjoni addizzjonali mill-parteċipanti fis-suq u b'mod partikolari d-ditti tal-investiment huma meħtieġa li jiżvelaw l-aħjar ħames ċentri fejn ikunu eżegwew ordnijiet ta' klijenti u r-riżultati miksuba meta eżegwew dawk l-ordnijiet.

(65) L-ESMA qieset jekk ir-regoli riveduti dwar l-aħjar eżekuzzjoni jistgħux jindirizzaw tal-anqas xi ftit mit-tħassib identifikat fir-rigward tal-kummerċjalizzazzjoni, id-distribuzzjoni jew il-bejgħ ta' opzjonijiet binarji lil klijenti mhux professjonali. Iż-żieda fit-trasparenza madwar l-eżekuzzjoni tal-ordnijiet tgħin lill-klijenti jifhmu aħjar u jevalwaw il-kwalità tal-prattiki ta' eżekuzzjoni tad-ditta u għalhekk li jivvalutaw aħjar il-kwalità tas-servizz ġenerali li jiġu pprovduti. Barra minn hekk, it-titjib fl-informazzjoni dwar kif id-ditti jeżegwixxu l-ordnijiet tal-klijenti, jgħin lill-klijenti meta jimmonitorjaw li d-ditta tkun ħadet il-passi suffiċjenti kollha biex tikseb l-aħjar riżultati possibbli għall-klijent. Ir-rekwiżiti fir-rigward tal-aħjar eżekuzzjoni jsaħħu wkoll l-istandard tal-aħjar eżekuzzjoni fir-rigward tal-prodotti OTC billi jirrikjedu li d-ditti jiċċekkjaw il-korrettezza tal-prezz propost lill-klijent meta jeżegwixxu l-ordnijiet jew jieħdu deċiżjonijiet sabiex jinnegozjaw fi prodotti OTC, inklużi l-prodotti mfassla skont il-ħtiġijiet tal-klijent. Ir-rekwiżiti fid-Direttiva 2014/65/UE jimplikaw il-ġbir ta' data tas-suq għall-istima tal-prezz ta' dawn il-prodotti u, fejn ikun possibbli, bit-tqabbil ma' prodotti simili jew komparabbli. Madankollu, ir-regoli dwar l-aħjar eżekuzzjoni waħedhom ma jindirizzawx ir-riskji marbuta mal-karatteristiċi tal-prodott, ħlief l-eżekuzzjoni, u mal-kummerċjalizzazzjoni, id-distribuzzjoni jew il-bejgħ ta' dawn il-prodotti lill-klijenti mhux professjonali.

(66) Fir-rigward ta' dawn ir-rekwiżiti regolatorji eżistenti sostanzjalment simili, l-ESMA kemm-il darba nnotat ir-riskji deskritti hawn fuq fi twissijiet lill-investituri (57), Mistoqsijiet u Tweġibiet (Q&As) (58) u fl-opinjoni tagħha dwar “prattiki tal-MiFID għad-ditti li jbigħu prodotti kumplessi” (59). L-ESMA wettqet ukoll ħidma ta' konverġenza superviżorja, fost l-oħrajn permezz tal-Grupp Konġunt. Minkejja l-użu estensiv mill-ESMA, tal-istrumenti mhux vinkolanti tagħha, sabiex tassigura applikazzjoni konsistenti u effettiva tar-rekwiżiti regolatorji eżistenti applikabbli, għad hemm tħassib dwar il-protezzjoni tal-investitur. Dan jenfasizza li, għar-raġunijiet ippreżentati f'din is-sezzjoni, dawn ir-rekwiżiti ma jindirizzawx it-tħassib identifikat.

(67) L-ESMA fil-fatt qieset l-impatt potenzjali tar-regoli ta' governanza tal-prodotti stabbiliti fl-Artikoli 16(3) u 24(2) tad-Direttiva 2014/65/UE. Dawn ir-regoli jirrikjedu li l-fornituri li jimmanifatturaw strumenti finanzjarji (inklużi għalhekk l-opzjonijiet binarji) għall-bejgħ lill-klijenti jassiguraw li l-prodotti jkunu ddisinjati sabiex jissodisfaw il-ħtiġijiet ta' suq fil-mira identifikat ta' klijenti finali fi ħdan il-kategorija rilevanti ta' klijenti; li l-istrateġija għad-distribuzzjoni tal-prodotti tkun kompatibbli mas-suq fil-mira identifikat; u li l-fornituri jieħdu passi raġonevoli sabiex jassiguraw li l-istrumenti finanzjarji jiġu distribwiti lis-suq fil-mira identifikat u jirrieżaminaw perjodikament l-identifikazzjoni tas-suq fil-mira u l-prestazzjoni tal-prodott. Il-fornituri tal-opzjonijiet binarji għandhom jifhmu l-istrumenti finanzjarji li joffru jew jirrakkomandaw, jivvalutaw il-kompatibbiltà tal-istrument mal-ħtiġijiet tal-klijent li lilu jipprovdu servizzi ta' investiment, filwaqt li jqisu wkoll is-suq fil-mira identifikat tal-klijenti finali, u jassiguraw li l-istrumenti finanzjarji jiġu offruti jew rakkomandati biss meta jkun fl-interess tal-klijent. Barra minn hekk, il-fornituri ta' opzjonijiet binarji li jiddistribwixxu strument finanzjarju li ma jkunx immanifatturat minnhom għandu jkollhom fis-seħħ arranġamenti xierqa biex jiksbu u jifhmu l-informazzjoni rilevanti dwar il-proċess ta' approvazzjoni tal-prodott, inkluż is-suq fil-mira identifikat u l-karatteristiċi tal-prodott. Il-fornituri ta' opzjonijiet binarji li jiddistribwixxu strumenti finanzjarji manifatturati minn fornituri mhux soġġetti għar-rekwiżiti ta' governanza tal-prodotti fid-Direttiva 2014/65/UE jew minn fornituri ta' pajjiżi terzi, għandu jkollhom ukoll arranġamenti xierqa biex jiksbu informazzjoni suffiċjenti dwar l-istrumenti finanzjarji.

(68) L-ESMA tinnota li r-rekwiżiti ta' governanza tal-prodotti ġew introdotti għall-ewwel darba fid-dritt tal-Unjoni bid-Direttiva 2014/65/UE. Fit-2 ta' Ġunju 2017 l-ESMA ppubblikat il-“Linji gwida dwar ir-rekwiżiti ta' governanza tal-prodotti tal-MiFID II” (60) li fihom hija pprovduta gwida lill-manifatturi u lill-iżviluppaturi għall-valutazzjoni tas-suq fil-mira.

(69) L-għan tar-rekwiżiti ta' governanza tal-prodotti huwa li jnaqqsu t-tipi ta' klijenti (jiġifieri, is-suq fil-mira) li għalihom ikunu adatti l-istrumenti finanzjarji u li lilhom għalhekk għandhom jiġu distribwiti. Fid-dawl tal-karatteristiċi tal-opzjonijiet binarji (il-grad għoli ta' telf, ir-redditu negattiv mistenni, iż-żmien qasir tal-kuntratti, il-kumplessità tal-istrutturi tal-ipprezzar, u b'mod ġenerali n-nuqqas ta' objettivi raġonevoli tal-investiment), l-NCAs u l-ESMA huma tal-fehma li ma jista' jiġi determinat l-ebda suq fil-mira pożittiv fil-livell ta' konsumatur. Diversi ditti, wara l-implimentazzjoni tad-Direttiva 2014/65/UE u r-rekwiżiti ta' governanza tal-prodotti, għadhom jikkummerċjalizzaw l-opzjonijiet binarji lis-suq tal-massa.

(70) Minkejja li jeżistu dawn ir-rekwiżiti regolatorji, l-evidenza turi li l-klijenti mhux professjonali għadhom u se jkomplu jitilfu l-flus fuq l-opzjonijiet binarji. Għalhekk, din il-miżura hija neċessarja sabiex tindirizza t-theddida.

4. L-AWTORITAJIET KOMPETENTI MA ĦADUX AZZJONI BIEX JINDIRIZZAW IT-THEDDIDA JEW L-AZZJONIJIET MEĦUDA MA JINDIRIZZAWX ADEGWATAMENT IT-THEDDIDA (L-ARTIKOLU 40(2)(c) TAR-REGOLAMENT (UE) Nru 600/2014)

(71) Waħda mill-kundizzjonijiet biex l-ESMA tadotta r-restrizzjoni f'din id-Deċiżjoni hija li awtorità kompetenti jew awtoritajiet kompetenti ma jkunux ħadu azzjoni sabiex jindirizzaw it-theddida jew l-azzjonijiet li ttieħdu ma jindirizzawx adegwatament it-theddida.

(72) It-tħassib dwar il-protezzjoni tal-investitur deskritt f'din id-Deċiżjoni wassal biex xi NCAs jikkonsultaw dwar jew jieħdu azzjonijiet nazzjonali mmirati sabiex jillimitaw il-kummerċjalizzazzjoni, id-distribuzzjoni jew il-bejgħ ta' opzjonijiet binarji lil klijenti mhux professjonali: (i) minn Awwissu 2016, l-Awtorità tas-Servizzi Finanzjarji u s-Swieq (“BE-FSMA”), l-NCA Belġjana, għandha fis-seħħ projbizzjoni fuq il-kummerċjalizzazzjoni ta' ċerti kuntratti tad-derivattivi OTC (inklużi l-opzjonijiet binarji) lill-klijenti mhux professjonali. Barra minn hekk, l-FSMA pprojbiet għadd ta' tekniki ta' distribuzzjoni aggressivi jew mhux xierqa bħat-telefonati għal għarrieda minn ċentri telefoniċi esterni, forom mhux xierqa ta' remunerazzjoni u rigali jew bonusijiet fittizji (61); (ii) minn Diċembru 2016, fi Franza l-leġiżlazzjoni tistabbilixxi projbizzjoni fuq il-komunikazzjonijiet ta' kummerċjalizzazzjoni tal-fornituri ta' servizzi ta' investiment lil individwi, fost affarijiet oħra, dwar il-kuntratti binarji (62); (iii) fi Spanja minn Marzu 2017, il-Comisión Nacional del Mercado de Valores (ES-CNMV), l-NCA Spanjola, talbet lill-entitajiet li jikkummerċjalizzaw, fost klijenti mhux professjonali stabbiliti fi Spanja, CFDs jew prodotti Forex, b'ingranaġġ ta' aktar minn għaxar darbiet, jew opzjonijiet binarji, sabiex jinfurmaw espliċitament lil dawk il-klijenti li l-ES-CNMV tqis li, minħabba l-kumplessità u l-livell ta' riskju ta' dawn il-prodotti, l-akkwiżizzjoni tagħhom mhijiex adatta għall-klijenti mhux professjonali. Dawn l-entitajiet ġew mitluba wkoll jassiguraw li l-klijenti jkunu infurmati dwar l-ispiża li jkollhom jassumu jekk jiddeċiedu li jagħlqu l-pożizzjoni tagħhom malli jixtru dawk il-prodotti u, fil-każ tas-CFDs u l-prodotti Forex, li jkunu mwissija li, minħabba l-ingranaġġ, it-telf jista' jkun akbar mill-ammont inizjalment imħallas biex jixtru l-prodott rilevanti. Barra minn hekk, huma jridu jiksbu mingħand il-klijent dikjarazzjoni bil-miktub jew dikjarazzjoni verbali rreġistrata li tippermettilhom jippruvaw li l-klijent jaf li l-prodott li se jakkwista huwa partikolarment kumpless u li l-ES-CNMV tqis li mhuwiex adatt għal klijent mhux professjonali. Barra minn hekk, il-materjal pubbliċitarju użat mill-entitajiet soġġetti għall-azzjoni tas-CNMV sabiex jippromwovu dawn il-prodotti dejjem irid ikun fih twissija dwar id-diffikultà biex wieħed jifhem il-prodotti u l-fatt li l-ES-CNMV tqis li dawn il-prodotti mhumiex adatti għall-klijenti mhux professjonali minħabba l-kumplessità tagħhom u l-livell ta' riskju li jġorru. L-ES-CNMV talbet ukoll lis-CY-CySEC u lill-UK-FCA biex jinfurmaw lill-fornituri tal-opzjonijiet binarji dwar dawn ir-rekwiżiti, sabiex tinkoraġġixxi lill-fornituri li jipprovdu servizzi fi Spanja biex juru l-istess twissija (63); (iv) fl-Italja fi Frar 2017, IT-CONSOB ħarġet komunikazzjoni speċifika biex twissi lill-klijenti mhux professjonali Taljani dwar ir-riskji assoċjati mal-opzjonijiet binarji; (v) fi Frar 2018, il-Comissão do Mercado de Valores Mobiliários (“PT-CMVM”), l-NCA Portugiża, ħarġet ittra ċirkolari fejn qalet li d-ditti tal-investiment għandhom joqogħdu lura milli jipprovdu servizzi ta' negozjar relatati ma' derivattivi marbuta mal-kriptomuniti jekk ma jkunux kapaċi jassiguraw il-konformità mal-obbligi ta' informazzjoni lejn il-klijenti fir-rigward tal-karatteristiċi tal-prodotti; (vi) fl-10 ta' Mejju 2017 l-Ελληνική Επιτροπή Κεφαλαιαγοράς (“EL-HCMC”), l-NCA Griega, ħarġet ċirkolari dwar il-forniment ta' servizzi ta' investiment fi strumenti finanzjarji barra l-Borża (inklużi l-Forex, is-CFDs u l-opzjonijiet binarji) permezz ta' pjattaformi ta' negozjar elettroniċi (64). (vii) fir-Repubblika Ċeka, il-Bank Nazzjonali Ċentrali (CZ-CNB), l-NCA Ċeka, f'Ottubru 2015 ħareġ stqarrija biex iwissi lill-investituri mhux professjonali dwar ir-riskji assoċjati mal-opzjonijiet binarji; (viii) fin-Netherlands, fi Frar 2017, l-Autoriteit Financiele Markten (NL-AFM), l-NCA Netherlandiża, nediet dokument ta' konsultazzjoni li jipproponi li ċerti prodotti, inklużi l-opzjonijiet binarji, ikunu soġġetti għal projbizzjoni tar-reklamar; (ix) f'Ċipru, fi Frar 2017, is-CY-CySEC ħarġet dokument ta' konsultazzjoni li jipproponi li jiġu pprojbiti d-distribuzzjoni u n-negozjar tal-opzjonijiet binarji fil-forma attwali tagħhom, sabiex il-prodott finali jieħu l-karatteristiċi ta' prodott derivattiv fil-Borża (65); (x) f'Diċembru 2016 il-UK-FCA, li antiċipat li l-opzjonijiet binarji kienu se jinġiebu fi ħdan il-kamp ta' applikazzjoni tar-regolament tagħha mit-3 ta' Jannar 2018, ikkonsultat dwar konsiderazzjonijiet ta' politika bikrija għal regoli potenzjali msaħħa dwar it-twettiq ta' negozju għall-opzjonijiet binarji, inkluż l-użu potenzjali tas-setgħat ta' intervent dwar il-prodott sabiex timmodifika l-karatteristiċi partikolari tal-prodott tal-opzjonijiet binarji jew tagħmel restrizzjonijiet fuq il-bejgħ u l-kummerċjalizzazzjoni ta' dawn il-prodotti lill-investituri mhux professjonali. Il-UK-FCA ħarġet ukoll twissija lill-konsumaturi dwar ir-riskji ta' investiment fl-opzjonijiet binarji fl-14 ta' Novembru 2017 (66); u (xi) f'Diċembru 2016, l-AT-FMA, l-NCA Awstrijaka, ħarġet twissija rigward ir-riskji assoċjati mas-CFDs, ir-rolling spot forex u l-opzjonijiet binarji.

(73) Barra minn hekk, il-Finanstilsynet (“NO-Finanstilsynet”), l-NCA Norveġiża, fis-26 ta' Frar 2018 ippubblikat dokument ta' konsultazzjoni li fih ipproponiet, inter alia, projbizzjoni fuq il-kummerċjalizzazzjoni, id-distribuzzjoni jew il-bejgħ ta' opzjonijiet binarji lil klijenti mhux professjonali, kif propost mill-ESMA fis-sejħa għall-evidenza. Il-perjodu ta' konsultazzjoni huwa mis-26 ta' Frar 2018 sas-26 ta' Marzu 2018 (67).

(74) Dawn il-miżuri nazzjonali jistgħu jindirizzaw ċertu tħassib iżolat iżda mhumiex biżżejjed sabiex jindirizzaw it-tħassib sinifikanti dwar il-protezzjoni tal-investitur deskritt f'din id-Deċiżjoni f'livell transfruntiera. Kif muri f'din id-Deċiżjoni, l-opzjonijiet binarji huma kummerċjalizzati, distribwiti jew mibjugħa l-aktar permezz ta' kontijiet ta' negozjar online u fuq bażi transfruntiera (68). Projbizzjoni nazzjonali għalhekk tkun inadegwata biex tipproteġi l-klijenti mhux professjonali fi Stati Membri għajr l-Istat Membru li fih tittieħed il-miżura meta l-fornituri tal-opzjonijiet binarji joperaw f'dawk l-Istati Membri l-oħra kif ħafna drabi jiġri (69).

(75) Fid-dawl ta' dan ta' hawn fuq, biex il-miżuri nazzjonali jkunu effettivi għall-klijenti mhux professjonali fl-Unjoni, huwa neċessarju li l-NCAs fl-Istati Membri kollha jieħdu azzjoni bil-għan li jintroduċu l-livell minimu komuni ta' protezzjoni tal-investitur stabbilit f'din id-Deċiżjoni fi żmien qasir. Billi dan ma seħħx u minħabba l-urġenza li jiġi indirizzat it-tħassib identifikat dwar il-protezzjoni tal-investitur, l-ESMA tħoss li huwa neċessarju li teżerċita s-setgħat tagħha ta' intervent temporanju dwar il-prodott. Il-qafas frammentat attwali ma jipprovdi lill-klijenti mhux professjonali l-ebda livell ta' protezzjoni jew livelli differenti ta' protezzjoni fl-Unjoni meta jinvestu fl-istess prodotti kumplessi, xi drabi mingħand l-istess fornituri.

(76) Fid-dawl tal-importanza u l-persistenza tat-tħassib dwar il-protezzjoni tal-investitur, tan-natura transfruntiera ta' dawn l-attivitajiet, tal-fatt li jaffettwaw aktar minn pajjiż wieħed u tal-evidenza tal-firxa tad-distribuzzjoni tal-opzjonijiet binarji f'ġurisdizzjonijiet ġodda li wasslet għaż-żieda fl-ammont ta' diversi miżuri nazzjonali sabiex jiġi indirizzat tħassib simili dwar il-protezzjoni tal-investitur, huma neċessarji miżuri f'livell tal-UE sabiex jiġi assigurat livell minimu komuni ta' protezzjoni fl-UE kollha.

(77) Fl-aħħar nett, l-użu tas-setgħat superviżorji mill-NCAs skont l-Artikolu 69 tad-Direttiva 2014/65/UE, pereżempju skont il-paragrafu (2)(f) (projbizzjoni temporanja tal-attività professjonali) u (t) (sospensjoni tal-kummerċjalizzazzjoni jew il-bejgħ għan-nuqqas ta' konformità mar-rekwiżiti tal-proċess ta' approvazzjoni tal-prodott), ukoll ma jindirizzax it-tħassib sinifikanti dwar il-protezzjoni tal-investitur. Miżura ta' intervent dwar il-prodott tapplika għal prodott, jew għal attività relatata ma' dak il-prodott, u għalhekk tapplika għad-ditti tal-investiment kollha li jipprovdu dak il-prodott jew attività, pjuttost milli nuqqas ta' konformità waħda partikolari minn ditta tal-investiment individwali.

(78) Billi tindirizza fuq bażi tal-Unjoni r-riskji li jirriżultaw mill-offerta tal-opzjonijiet binarji lil klijenti mhux professjonali, il-miżura ta' intervent hija aktar effettiva milli kieku l-NCAs jippruvaw jieħdu azzjoni kontra kull ditta individwalment. Kif innotat hawn fuq, l-evidenza turi li din hija kwistjoni tas-suq kollu billi l-problema mhijiex limitata għall-ispeċifiċitajiet ta' fornituri partikolari u li r-riskji ewlenin huma inerenti għall-prodott u għall-mudell kummerċjali tal-fornituri. Hemm tħassib reali li d-distribuzzjoni tal-opzjonijiet binarji lill-klijenti mhux professjonali ma tippermettix lill-fornitur li jaġixxi fl-aħjar interessi tal-klijenti jew li tippermetti l-għoti ta' informazzjoni li tkun ġusta, ċara u mhux qarrieqa. Għalhekk, azzjonijiet superviżorji individwali varjati ma jassigurawx immedjatament li tiġi evitata aktar ħsara lill-klijenti mhux professjonali u ma jipprovdux alternattiva adegwata għall-użu tas-setgħat ta' intervent tal-ESMA.In-natura transfruntiera tad-distribuzzjoni tal-opzjonijiet binarji, il-fatt li jaffettwaw aktar minn Stat Membru wieħed, il-firxa tad-distribuzzjoni tal-opzjonijiet binarji f'ġurisdizzjonijiet ġodda, u l-proliferazzjoni ta' miżuri nazzjonali differenti sabiex jiġi indirizzat tħassib simili dwar il-protezzjoni tal-investitur (li, min-naħa tagħha, tista' tikkontribwixxi għar-riskju ta' arbitraġġ regolatorju) iwasslu għall-konklużjoni li huma meqjusa neċessarji miżuri fil-livell tal-Unjoni sabiex jiġi assigurat livell komuni ta' protezzjoni fl-Unjoni kollha.

5. IL-MIŻURA TAL-ESMA TINDIRIZZA T-TĦASSIB SINIFIKANTI IDENTIFIKAT DWAR IL-PROTEZZJONI TAL-INVESTITUR U MA GĦANDHIEX EFFETT DETRIMENTALI FUQ L-EFFIĊJENZA TAS-SWIEQ FINANZJARJI JEW FUQ L-INVESTITURI LI HUWA SPROPORZJONAT GĦALL-BENEFIĊĊJI TAGĦHA (L-ARTIKOLU 40(2)(a) U (3)(a) TAR-REGOLAMENT (UE) Nru 600/2014)

(79) Fid-dawl tad-daqs u n-natura tat-tħassib sinifikanti identifikat dwar il-protezzjoni tal-investitur, l-ESMA tqis li huwa neċessarju u proporzjonat li tipprojbixxi temporanjament il-kummerċjalizzazzjoni, id-distribuzzjoni jew il-bejgħ tal-opzjonijiet binarji lill-klijenti mhux professjonali. Din il-projbizzjoni tindirizza t-tħassib billi tipprovdi livell xieraq u uniformi ta' protezzjoni lill-klijenti mhux professjonali li jinnegozjaw opzjonijiet binarji fl-Unjoni. Hija ma għandhiex effett detrimentali fuq l-effiċjenza tas-swieq finanzjarji jew fuq l-investituri li huwa sproporzjonat għall-benefiċċji tagħha.

(80) Sabiex tivvaluta kif u l-grad sa fejn l-opzjonijiet binarji jippreżentaw riskju għall-protezzjoni tal-investitur, l-ESMA analizzat id-distribuzzjoni tar-redditi għall-investituri (70). Din l-analiżi identifikat żewġ karatteristiċi importanti (71). L-ewwel karatteristika importanti hija l-livell għoli ta' riskju involut fl-opzjonijiet binarji: karatteristika ġenerali tal-opzjonijiet binarji hija li l-investitur jista' jitlef l-ammont kollu investit.

(81) It-tieni karatteristika, ir-redditu negattiv mistenni tal-prodott, huwa sors importanti ta' detriment f'dan il-kuntest u japplika għall-opzjonijiet binarji kollha. B'differenza mill-investimenti finanzjarji, il-kuntratti ġeneralment huma għal żmien qasir ħafna u ma joffrux parteċipazzjoni fit-tkabbir fil-valur tas-sottostanti. B'differenza mill-opzjonijiet tradizzjonali, li sikwit jintużaw għal skopijiet ta' ħħeġġjar, l-opzjonijiet binarji jipprovdu ħlas fiss jekk iseħħ avveniment speċifikat. B'kuntrast, il-ħlas ta' opzjoni tipika huwa kontinġenti fuq il-bidla fil-prezz tas-sottostanti ladarba l-opzjoni tkun “in the money” (jiġifieri l-ħlas huwa varjabbli). Din il-karatteristika inerenti tal-prodotti tillimita l-valur tal-prodott bħala għodda ta' ħħeġġjar, filwaqt li tipi oħra ta' opzjonijiet intużaw sabiex inaqqsu jew jillimitaw il-prezz ta' ass li ditta jew investitur ikunu direttament esposti għalih.

(82) Barra minn hekk, it-tul ta' żmien tipikament qasir tal-opzjonijiet binarji jippermetti lill-investitur li jagħmel ħafna tranżazzjonijiet b'mod sekwenzjali. Dan, flimkien mar-redditu negattiv mistenni, iżid il-probabbiltà li investitur jitlef fuq bażi kumulattiva aktar ma jagħmel tranżazzjonijiet. Din hija proprjetà statistika tan-negozjar b'effett negattiv mistenni ripetut.

(83) Importanti jiġi sottolinjat, li r-redditu negattiv mistenni huwa ġeneralment parti integrali mill-mudell kummerċjali ta' fornitur, billi ġeneralment huwa s-sors tal-profitti mistennija tiegħu. Opzjoni binarja tobbliga lill-fornitur tal-opzjoni binarja jħallas lill-investitur ammont fiss jekk iseħħ avveniment speċifikat, għalhekk biex il-fornitur jagħmel il-profitt mistenni, l-investitur irid jagħmel it-telf mistenni. Barra minn hekk, huwa possibbli wkoll li l-fornituri jimponu imposti addizzjonali.

(84) B'mod partikolari għall-opzjonijiet binarji offruti b'ipprezzar two-way kontinwu, billi l-fornitur irid joffri pprezzar li jippermettilu jagħmel il-profitt mistenni, il-forniment ta' dan l-ipprezzar ma jistax itejjeb ir-redditi mistennija għall-investitur. Fil-fatt, jekk l-investituri joħorġu mill-pożizzjonijiet tagħhom qabel l-iskadenza, ir-redditu mistenni tagħhom ikun aktar baxx milli jekk iżommu l-pożizzjoni sal-iskadenza. Il-kobor ta' dan it-telf mistenni inkrementali jvarja minn fornitur għall-ieħor u minn każ għal każ, iżda l-valur mistenni għal investitur implikat mill-ipprezzar two-way irid ġeneralment ikun negattiv, hekk kif il-prezz inizjali ta' prodott jimplika redditu negattiv mistenni għall-investitur.

(85) L-effett kombinat juri element essenzjali tal-opzjonijiet binarji minħabba r-redditi negattivi mistennija tagħhom: jekk il-klijent mhux professjonali jagħmel għadd kbir ħafna ta' investimenti, jew jekk għadd kbir ħafna ta' investituri, kull wieħed minnhom jagħmel investiment wieħed, il-probabbiltà ta' profitt b'mod ġenerali hija baxxa ħafna.

(86) L-analiżi tad-distribuzzjoni tar-redditu tal-opzjonijiet binarji taqbel mad-data mill-NCAs fis-sottolinjar tal-grad għoli ta' riskju għall-klijenti mhux professjonali li jitilfu porzjon sostanzjali (ħafna drabi kollu) mill-investiment tagħhom u r-redditu negattiv mistenni. Dawn il-karatteristiċi huma kombinati wkoll ma' kumplessità ġenerali u nuqqas ta' trasparenza relatati mal-karatteristiċi tal-prodott tal-opzjonijiet binarji, prattiki foqra ta' kummerċjalizzazzjoni u distribuzzjoni u kunflitti ta' interess inerenti. Ma hemm ebda kumpens b'xi benefiċċju korrispondenti. Flimkien dawn l-elementi jikkostitwixxu sors ewlieni ta' detriment għall-klijenti mhux professjonali attwali u potenzjali.

(87) Raġuni prinċipali għaliex is-settur finanzjarju huwa regolat ħafna hija li dan jaqdi interessi u objettivi ġenerali importanti. F'dan il-kuntest hija mogħtija attenzjoni speċjali lill-protezzjoni tal-klijenti mhux professjonali. Il-kummerċjalizzazzjoni, id-distribuzzjoni jew il-bejgħ ta' prodott ta' investiment jassumu li prodott jista', tal-anqas potenzjalment, jaqdi dawk l-interessi u l-objettivi ġenerali u ma jpoġġix f'riskju b'mod sproporzjonat il-ħtieġa li jiġi assigurat livell minimu ta' protezzjoni tal-investitur.

(88) L-ESMA laħqet il-limitu tal-effikaċja tal-istrumenti mhux vinkolanti tagħha f'dan il-qasam. F'dan il-kuntest, b'mod partikolari fir-rigward tal-governanza tal-prodotti, l-ESMA tirrikonoxxi wkoll li l-prinċipji ta' governanza tal-prodotti diġà jiffurmaw parti mill-kultura superviżorja tas-servizzi finanzjarji fl-Unjoni. F'Novembru 2013, l-Awtoritajiet Superviżorji Ewropej (“ASE”) ħarġu Pożizzjoni Konġunta dwar “Il-Proċessi ta' Sorveljanza u ta' Governanza tal-Prodotti tal-Manifatturi” li tistabbilixxi l-prinċipji ta' livell għoli applikabbli għall-proċessi ta' sorveljanza u governanza tal-istrumenti finanzjarji (72). Fi Frar 2014, l-ESMA ħarġet opinjoni dwar “Prattiki tal-MiFID għad-ditti li jbigħu prodotti kumplessi” (73) u, f'Marzu 2014, hija ħarġet opinjoni dwar “Prodotti Strutturati għall-Konsumatur - Prattiki tajba għall-arranġamenti ta' governanza tal-prodotti” (74). Barra minn hekk, minn Marzu 2007, fir-Renju Unit hemm fis-seħħ gwida li tistabbilixxi l-prinċipji ta' governanza tal-prodotti (75).

(89) Minkejja dawn il-prinċipji superviżorji u r-rekwiżiti regolatorji deskritti f'din id-Deċiżjoni, id-detriment fir-rigward tal-kummerċjalizzazzjoni, id-distribuzzjoni jew il-bejgħ ta' opzjonijiet binarji lill-klijenti mhux professjonali kompla jiżviluppa matul dawn l-aħħar snin.

(90) L-ESMA għalhekk tqis li l-miżuri ta' intervent sabiex jiġu pprojbiti l-kummerċjalizzazzjoni, id-distribuzzjoni jew il-bejgħ lil klijenti mhux professjonali, ta' kull tip ta' opzjonijiet (sew jekk innegozjati f'ċentru tan-negozjar kif ukoll jekk le), huma xierqa sabiex jiġu indirizzati r-riskji għall-protezzjoni tal-investitur. Għandu jingħad li l-klijenti mhux professjonali se jkunu jistgħu jakkwistaw prodotti simili fl-isfera tal-logħob tal-azzard, meta dawn il-prodotti jkunu permessi skont il-leġiżlazzjoni rilevanti applikabbli.

(91) Ġew ikkunsidrati miżuri anqas restrittivi, bħall-obbligu li dawn il-prodotti jinbiegħu u jiġu distribwiti permezz ta' servizzi ta' konsulenza. Madankollu, minħabba l-karatteristiċi tagħhom, dawn il-prodotti mhumiex adatti għall-klijenti mhux professjonali. Għalhekk, miżura bħal din timponi valutazzjoni każ b'każ, li tkun ta' piż għall-fornituri u għall-NCAs, li r-riżultat tagħha, minħabba l-karatteristiċi ta' dawn il-prodotti, ma għandux ikun differenti b'mod sinifikanti mill-miżuri proposti f'din id-Deċiżjoni. Miżura oħra li ġiet ikkunsidrata hija li jiġi stabbilit perjodu minimu tal-opzjonijiet binarji. Madankollu, it-tħassib prinċipali fir-rigward ta' dan il-prodott mhux se jinbidel minħabba tali miżura. B'mod partikolari, l-istruttura ta' pprezzar tal-prodott tfisser li, bħala medja, l-investituri jesperjenzaw redditi negattivi mistennija mingħajr ma jirċievu l-ebda benefiċċju kumpensatorju (pereżempju l-funzjoni ta' ħħeġġjar moqdija minn opzjonijiet tradizzjonali).

(92) L-ESMA kkunsidrat ukoll il-merti ta' miżuri aktar stretti, b'mod partikolari l-estensjoni tal-projbizzjoni tal-kummerċjalizzazzjoni, id-distribuzzjoni jew il-bejgħ tal-opzjonijiet binarji anki għall-klijenti professjonali. F'dan l-istadju, ma hemm ebda evidenza li l-klijenti professjonali huma mmirati mid-ditti tal-investiment li jinnegozjaw f'dawn il-prodotti. Għalhekk, l-opzjonijiet binarji se jibqgħu disponibbli għall-klijenti kklassifikati bħala klijenti professjonali u l-kontropartijiet eliġibbli li, fi kwalunkwe każ, huma aktar kapaċi jivvalutaw il-karatteristiċi tekniċi tal-prodotti finanzjarji. Dan il-grupp ta' klijenti jinkludi wkoll dawk il-klijenti mhux professjonali li għandhom għarfien u esperjenza suffiċjenti sabiex jitolbu li jiġu kklassifikati bħala klijenti professjonali fuq talba.

(93) L-ESMA hija konxja li l-fornituri se jiffaċċjaw konsegwenzi finanzjarji potenzjali u l-ispejjeż li jirriżultaw mill-iffukar tan-negozjar tagħhom u l-orjentazzjoni tal-klijenti tagħhom lejn strumenti u prodotti finanzjarji oħra.

(94) L-ESMA tqis, madankollu, li l-benefiċċji li ġejjin, miksuba mill-indirizzar tat-tħassib identifikat dwar il-protezzjoni tal-investitur, huma akbar mill-impatt negattiv potenzjali tal-miżuri: (i) it-tnaqqis tal-bejgħ inadatt u tal-konsegwenzi finanzjarji relatati tiegħu, li huwa benefiċċju maġġuri għall-klijenti mhux professjonali u għas-swieq finanzjarji b'mod ġenerali; (ii) it-tnaqqis tar-riskji marbuta mal-arbitraġġ regolatorju jew superviżorju f'entitajiet u ġurisdizzjonijiet differenti; u (iii) l-istabbiliment mill-ġdid tal-fiduċja tal-klijenti mhux professjonali fis-swieq finanzjarji.

(95) Il-miżura tal-ESMA se tapplika minn xahar wara l-pubblikazzjoni ta' din id-Deċiżjoni f'Il-Ġurnal Uffiċjali tal-Unjoni Ewropea (ĠU). Dan jimplika perjodu ta' avviż ta' xahar wara l-pubblikazzjoni uffiċjali li għandu l-għan li jibbilanċja l-interess tal-klijenti mhux professjonali għal tnaqqis immedjat tad-detriment li jirriżulta min-negozjar attwali tal-opzjonijiet binarji u l-ħtieġa li jingħata żmien suffiċjenti lill-parteċipanti fis-suq rilevanti sabiex jorganizzaw u jibdlu l-mudelli kummerċjali tagħhom b'mod ordnat.

6. IL-MIŻURI MA JOĦOLQUX RISKJU TA' ARBITRAĠĠ REGOLATORJU (L-ARTIKOLU 40(3)(b) TAR-REGOLAMENT (UE) Nru 600/2014)

(96) Fid-dawl tan-natura tar-riskji identifikati u l-għadd u t-tip ta' investituri affettwati u l-miżuri nazzjonali li qed jiġu proposti minn għadd ta' Stati Membri, il-miżura tal-ESMA se tassigura approċċ minimu komuni fl-Unjoni kollha. L-ESMA kkunsidrat ukoll ir-riskju li l-fornituri li attwalment qegħdin joffru l-opzjonijiet binarji jistgħu jippruvaw joffru prodotti b'karatteristiċi komparabbli. L-ESMA u l-NCAs se jimmonitorjaw mill-qrib ukoll jekk xejriet ġodda bħal dawn ta' distribuzzjoni jiżviluppawx li joħolqu konsegwenzi detrimentali simili għall-klijenti mhux professjonali u jekk hemmx sforzi bħal dawn mill-fornituri tal-opzjonijiet binarji sabiex jevitaw dawn il-miżuri ta' intervent u se jaġixxu kif ikun meħtieġ.

(97) Barra minn hekk, il-miżuri temporanji ta' intervent tal-ESMA japplikaw għall-fornituri kollha ta' opzjonijiet binarji u għal kwalunkwe persuna oħra li konxjament u intenzjonalment tikkontribwixxi għal ksur tal-miżuri li jaqgħu fil-kamp ta' applikazzjoni tar-Regolament (UE) Nru 600/2014. Filwaqt li l-kamp ta' applikazzjoni tal-entitajiet li jaqgħu taħt l-Artikolu 40 ta' dan ir-Regolament fir-rigward tal-kumpaniji ta' ġestjoni tal-fondi finalment irid jiġi indirizzat f'livell leġiżlattiv sabiex tittejjeb iċ-ċertezza legali (76), l-ESMA qieset il-kamp ta' applikazzjoni għall-arbitraġġ regolatorju. L-ESMA stabbilixxiet li, fid-dawl tad-detriment għall-investituri muri hawn fuq, il-miżuri proposti għandhom kamp ta' applikazzjoni suffiċjentement wiesa' u għalhekk huma kapaċi jindirizzaw it-tħassib sinifikanti dwar il-protezzjoni tal-investitur li jirriżulta mill-kummerċjalizzazzjoni, id-distribuzzjoni jew il-bejgħ tal-opzjonijiet binarji.

7. KONSULTAZZJONI U AVVIŻ (L-ARTIKOLU 40(3)(c) U (4) TAR-REGOLAMENT (UE) Nru 600/2014)

(98) Billi l-miżuri proposti jistgħu, sa ċertu punt limitat, jirrigwardaw derivattivi ta' komoditajiet agrikoli, l-ESMA kkonsultat il-korpi pubbliċi kompetenti għas-sorveljanza, l-amministrazzjoni u r-regolamentazzjoni tas-swieq agrikoli fiżiċi skont ir-Regolament tal-Kunsill (KE) Nru 1234/2007 (77). L-ESMA rċeviet tweġibiet mingħand il-Bundesministerium für Ernährung und Landwirtschaft (il-Ġermanja), il-Ministeru tal-Agrikoltura (il-Latvja) u l-Ministeru tal-Agrikoltura u l-Forestrija (il-Finlandja). Dawn ir-rispondenti ma qajmu l-ebda oġġezzjoni għall-adozzjoni tal-miżuri proposti.

(99) L-ESMA nnotifikat lill-NCAs dwar id-Deċiżjoni proposta.

ADOTTAT DIN ID-DEĊIŻJONI,

Artikolu 1

Projbizzjoni temporanja fuq l-opzjonijiet binarji fir-rigward ta' klijenti mhux professjonali

1. Il-kummerċjalizzazzjoni, id-distribuzzjoni jew il-bejgħ ta' opzjonijiet binarji lil klijenti mhux professjonali huma pprojbiti.

2. Għall-finijiet tal-paragrafu 1, irrispettivament minn jekk tiġix innegozjata f'ċentru tan-negozjar, opzjoni binarja hija derivattiva li tissodisfa l-kundizzjonijiet li ġejjin:

(a) is-saldu tagħha jrid isir fi flus jew jista' jsir fi flus fuq l-għażla ta' waħda mill-partijiet għajr minħabba inadempjenza jew avveniment ieħor ta' terminazzjoni;

(b) hija tipprevedi biss ħlas fl-għeluq jew l-iskadenza tagħha;

(c) il-ħlas tagħha huwa limitat għal: (i) ammont fiss predeterminat jew żero jekk is-sottostanti tad-derivattiva jissodisfa kundizzjoni predeterminata waħda jew aktar; u (ii) ammont fiss predeterminat jew żero jekk is-sottostanti tad-derivattiva ma jissodisfax kundizzjoni predeterminata waħda jew aktar.

Artikolu 2

Projbizzjoni tal-parteċipazzjoni f'attivitajiet ta' evitar

Għandha tkun ipprojbita l-parteċipazzjoni, konxja u intenzjonali, f'attivitajiet li l-objettiv jew l-effett tagħhom ikun li jiġu evitati r-rekwiżiti fl-Artikolu 1, inkluż billi wieħed jaġixxi bħala sostitut għall-fornitur tal-opzjonijiet binarji.

Artikolu 3

Dħul fis-seħħ u applikazzjoni

1. Din id-Deċiżjoni tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

2. Din id-Deċiżjoni għandha tapplika mit-2 ta' Lulju 2018 għal perjodu ta' tliet xhur.

Magħmul f'Pariġi, it-22 ta' Mejju 2018. Għall-Bord tas-Superviżuri Steven MAIJOOR Il-President

(1) ĠU L 331, 15.12.2010, p. 84.

(2) ĠU L 173, 12.6.2014, p. 84.

(3) ĠU L 87, 31.3.2017, p. 90.

(4) Il-Grupp Konġunt huwa kompost mir-rappreżentanti tal-NCA Ċiprijotta “Il-Kummissjoni dwar is-Sigurtajiet u l-Kambju ta' Ċipru (CY-CySEC)” kif ukoll mir-rappreżentanti ta' tmien NCAs li l-ġurisdizzjonijiet tagħhom ġew affettwati mis-servizzi pprovduti mill-fornituri bbażati f'Ċipru. Il-ħidma tal-Grupp Konġunt wasslet għal pjan ta' azzjoni li għandu jiġi implimentat mis-CY-CySEC li kien jinkludi, fost affarijiet oħra, investigazzjonijiet estiżi dwar il-fornituri ta' CFD kif ukoll rieżamijiet tematiċi ta' kampjun ta' ditti awtorizzati mis-CY-CySEC.

(5) L-Opinjoni dwar prattiki tal-MIFID għad-ditti li jbigħu prodotti finanzjarji kumplessi tas-7 ta' Frar 2014 (ESMA/2014/146)

(6) Il-Mistoqsijiet u Tweġibiet (Q&As) relatati mal-forniment ta' CFDs u prodotti spekulattivi oħra lill-investituri tal-bejgħ bl-imnut skont il-MiFID (ESMA35-36-794). Il-Q&As ġew aġġornati l-aħħar fil-31 ta' Marzu 2017.

(7) It-twissija tal-ESMA lill-investituri dwar “ir-riskji ta' investiment fi prodotti kumplessi” tas-7 ta' Frar 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf), u t-twissija tal-ESMA lill-investituri dwar “is-CFDs, l-opzjonijiet binarji u prodotti spekulattivi oħra” tal-25 ta' Lulju 2016 (Disponibbli minn: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(8) Pereżempju, il-ħidma tal-Grupp Konġunt wasslet biex is-CY-CySEC tadotta għadd ta' miżuri ta' infurzar immirati sabiex iżidu l-konformità mill-fornituri li joffru prodotti spekulattivi bħall-opzjonijiet binarji.

(9) Is-sejħa għall-evidenza dwar miżuri ta' intervent potenzjali tal-prodott dwar il-kuntratti għad-differenzi u l-opzjonijiet binarji għall-klijenti mhux professjonali tat-18 ta' Jannar 2018 (ESMA35-43-904).

(10) L-għadd ta' rispondenti huwa aktar baxx minn din iċ-ċifra billi l-ESMA rċeviet ukoll (i) risposti multipli mingħand l-istess rispondenti (pereżempju risposta dwar kull waħda mill-miżuri proposti għas-CFDs f'email separata), u (ii) risposti duplikati mingħand l-istess rispondenti.

(11) Id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).

(12) Ġeneralment, l-anqas miż-żewġ payoffs monetarji huwa żero, iżda dan mhux bilfors ikun hekk. L-opzjonijiet binarji huma distinti minn prodotti spekulattivi oħra mibjugħa lil klijenti mhux professjonali, bħas-CFDs, billi l-ħlas huwa ta' ammont monetarju predeterminat mhux direttament marbut mad-daqs tal-bidla fil-prezz, il-livell jew il-valur tas-sottostanti.

(13) Pereżempju, l-investituri jistgħu jagħmlu mħatra li l-prezz tas-sottostanti se jkun f'medda speċifikata ta' prezzijiet jew jekk is-sottostanti hux se jilħaq livell ta' prezz speċifikat f'xi ħin matul il-perjodu tal-opzjoni binarja.

(14) Pereżempju, FR-AMF, BE-FSMA, UK-FCA, IT-CONSOB.

(15) Pereżempju, UK-FCA.

(16) Ara l-premessa 35.

(17) Ir-Rapport tal-IOSCO dwar l-Istħarriġ tal-IOSCO dwar Prodotti Ingranati OTC għall-Konsumatur, Diċembru 2016 (Disponibbli minn: https://www.iosco.org/library/pubdocs/pdf/IOSCOPD550.pdf).

(18) Pereżempju, l-Autorité des Marchés Financiers ta' Quebec u l-Bord tas-Swieq Kapitali (CMB) Tork (paġna 2), l-Assoċjazzjoni tal-Futuri Finanzjarji tal-Ġappun (paġna 6), il-Kummissjoni dwar in-Negozjar tal-Futuri tal-Komoditajiet (CFTC) tal-Istati Uniti u l-Kummissjoni dwar is-Sigurtajiet u l-Kambju (SEC) (paġna 55 tar-rapport tal-IOSCO). F'Québec, l-opzjonijiet binarji ma ġewx awtorizzati mill-awtorità kompetenti ta' Québec sabiex jinbiegħu lill-investituri mhux professjonali. Is-CMB iddeċieda li ma jħallix l-opzjonijiet binarji jinbiegħu lill-investituri tal-bejgħ bl-imnut. F'Iżrael ġiet approvata projbizzjoni fuq il-bejgħ tal-opzjonijiet binarji lill-investituri. Disponibbli minn: http://www.isa.gov.il/sites/ISAEng/1489/1511/Pages/eitonot25102017_1.aspx. L-Uffiċċju ta' Outreach tal-Konsumatur tas-CFTC tal-Istati Uniti u l-Uffiċċju għall-Edukazzjoni u r-Rappreżentanza tal-Investitur tas-SEC ħarġu twissija lill-investituri biex iwissu dwar skemi frodulenti li jinvolvu l-opzjonijiet binarji u l-pjattaformi tan-negozjar tagħhom. Disponibbli minn: http://www.cftc.gov/ConsumerProtection/FraudAwarenessPrevention/CFTCFraudAdvisories/fraudadv_binaryoptions.

(19) Ir-rapport tal-IOSCO, paġna iii.

(20) Pereżempju, l-opzjonijiet binarji ma jissodisfawx il-kriterji sabiex jitqiesu bħala strumenti finanzjarji mhux kumplessi skont il-qari kombinat tal-Artikolu 25(4) tad-Direttiva 2014/65/UE u l-Artikolu 57 tar-Regolament Delegat tal-Kummissjoni (UE) 2017/565 tal-25 ta' April 2016 li jissupplimenta d-Direttiva 2014/65/UE tal-Parlament Ewropew u tal-Kunsill rigward rekwiżiti organizzazzjonali u kundizzjonijiet għall-operat għal ditti tal-investiment u termini definiti għall-finijiet ta' dik id-Direttiva (ĠU L 87, 31.3.2017, p. 1).

(21) Minbarra li jistmaw il-probabbiltajiet ta' avveniment abbażi tal-ipprezzar tas-suq ta' opzjonijiet rilevanti, il-fornituri jistgħu jużaw mudell ta' pprezzar bħall-mudell Black-Scholes, jew mudelli li jinkludu aspetti tal-ipprezzar Black-Scholes. Fil-mudell Black-Scholes, iż-żmien sal-maturità, il-prezz inizjali tas-sottostanti, u l-prezz tal-eżerċitar huma varjabbli magħrufa. Il-bidla tal-proċess stokastiku ppreżentat fil-mudell normalment tiġi stmata jew bir-rata tal-imgħax mingħajr riskju jew bil-prestazzjoni storika tas-sottostanti jew bit-tnejn.

(22) Pereżempju, għal opzjoni binarja offruta f'distanza mill-prezz tal-eżerċitar, il-fornitur jista' joffri lill-klijent id-dritt li jixtri l-opzjoni b'EUR 22 għal redditu ta' EUR 100 għal avveniment li huwa probabbli li jseħħ 20 % tal-ħin (li jammonta għal valur ġust ta' EUR 20).

(23) Jekk fornitur tal-opzjonijiet binarji joffri pprezzar two-way kontinwu, tista' tidher firxa bejn il-prezz li bih il-klijenti jistgħu jixtru l-opzjoni binarja mingħand il-fornitur (il-“prezz tax-xiri”) u l-prezz li bih il-klijenti jistgħu jbigħu l-opzjoni lill-fornitur (il-“prezz tal-bejgħ”). Dawn iż-żewġ prezzijiet b'mod ġenerali jvarjaw mill-“prezz b'redditu mistenni ta' żero”, jiġifieri l-prezz li bih ix-xiri tal-opzjoni binarja jirrendi redditu mistenni ta' żero għax-xerrej, bil-prezz tal-bejgħ ġeneralment ikun aktar baxx u l-prezz tax-xiri ġeneralment ikun ogħla mill-prezz tar-redditu mistenni ta' żero. Din il-firxa madwar il-prezz b'redditu mistenni ta' żero turi li klijent mhux professjonali, bħala medja, jagħmel telf kemm meta jidħol f'opzjoni binarja kif ukoll meta joħroġ minnha qabel l-iskadenza.

(24) Is-Sezzjoni 2 tal-Mistoqsijiet u Tweġibiet (Q&As) tal-ESMA relatati mal-forniment ta' CFDs u prodotti spekulattivi oħra lill-investituri mhux professjonali skont il-MiFID (ESMA35-36-794) kif aġġornati fil-31 ta' Marzu 2017, tiddiskuti xi wħud minn dawn il-kunflitti ta' interess f'aktar dettall.

(25) Pereżempju, għal opzjoni binarja b'50 % probabbiltà ta' rebħ u redditu ta' 80 % tal-ammont investit jekk mal-iskadenza l-opzjoni tkun “in-the-money”, investitur jiffaċċja madwar 75 % probabbiltà li jsofri telf kumulattiv fuq 20 negozju. Ara l-Analiżi ta' Intervent tal-Prodott tal-ESMA: Miżura dwar l-Opzjonijiet Binarji, 2018.

(26) Data pprovduta fl-2015 minn: BG-FSC, CY-CySEC, CZ-CNB, FR-AMF, IE-CBI, IS-FME, LU-CSSF, MT-MFSA, NL-AFM, PT-CMVM, RO-ASF, UK-FCA; data pprovduta fl-2017 minn: CY-CySEC, CZ-CNB, ES-CNMV, FR-AMF, IE-CBI, LU-CSSF, NL-AFM, MT-MFSA, NO-Finanstilsynet, SK-NBS, UK-FCA.

(27) Minħabba d-dimensjoni ħafna drabi transfruntiera tal-attività tal-fornituri tal-prodotti, din iċ-ċifra tista' tinkludi klijenti minn Stati mhux taż-ŻEE. B'referenza partikolari għar-Renju Unit, l-għadd ta' kontijiet tal-klijenti ffinanzjati mis-CFD żdied minn 657 000 fl-2011 għal 1 051 000 fl-aħħar tal-2016. Madankollu, dawn iċ-ċifri ma jeskludux kontijiet tal-klijenti inattivi jew kontijiet multipli użati mill-istess klijent mhux professjonali. Iċ-ċifri pprovduti mis-CY-CySEC ġew ikkompilati abbażi tal-kontijiet miftuħa għand fornituri awtorizzati mis-CY-CySEC li joffru dawn il-prodotti.

(28) Fir-rigward tar-Renju Unit, din iċ-ċifra ma tinkludix klijenti mhux Ingliżi ta' ditti awtorizzati tar-Renju Unit li fl-2016 kienet stmata għal madwar 400 000. Għall-Istati Membri l-oħra li pprovdew id-data lill-ESMA, iċ-ċifra tista' tinkludi klijenti minn Stati mhux taż-ŻEE.

(29) Is-CY-CySEC innotat ukoll li ċ-ċifri mogħtija kienu jinkludu klijenti minn Stati mhux taż-ŻEE.

(30) Fuq il-bażi tal-informazzjoni pprovduta mid-DE-BaFin f'Jannar 2017 li tkopri data mill-2016.

(31) Ara r-rapport tal-IOSCO. Għalkemm ma hija disponibbli ebda statistika ġenerali, għadd ta' NCAs irrappurtaw lill-ESMA li fl-2016, is-suq kiber fir-rigward tal-għadd ta' klijenti fil-ġurisdizzjoni tagħhom. Pereżempju, il-Polonja u l-Litwanja nnotaw żieda fil-valur tat-tranżazzjonijiet mill-fornituri tal-opzjonijiet binarji filwaqt li l-Portugall innota żieda fl-għadd ta' ditti li jipprovdu dawn is-servizzi. Barra minn hekk, żewġ NCAs li qabel ma kienu nnotaw l-ebda suq reali għal dawn l-istrumenti għall-klijenti mhux professjonali fil-ġurisdizzjoni tagħhom, irreferew speċifikament għal suq li qiegħed jikber f'dan il-qasam.

(32) AT-FMA, BE-FSMA, CY-CySEC, CZ-CNB, DE-BaFin, DK-Finanstilsynet, EE-FSA, EL-HCMC, ES-CNMV, FI-FSA. FR-AMF, IE-CBI, IS-FME, IT-CONSOB, LI-FMA, LT-Lietuvos Bankas, MT-MFSA, NL-AFM, NO-Finanstilsynet, PT-CMVM, RO-ASF, SE-FI, SI-ATVP, UK-FCA.

(33) CZ-CNB, IT-CONSOB.

(34) F'Ċipru, kienu riċevuti 42 applikazzjoni fl-2016 meta mqabbla ma' 16 fl-2015 u 28 fl-2014. Fir-Renju Unit, l-FCA rċeviet total ta' 27 applikazzjoni minn ditti li kienu qegħdin ifittxu li jiġu awtorizzati biex joffru opzjonijiet binarji lil klijenti mhux professjonali (20 minn dawn l-applikazzjonijiet kienu minn ditti li kienu qegħdin ifittxu varjazzjoni tal-awtorizzazzjonijiet, u 7 kienu minn applikanti għal awtorizzazzjoni ġdida). F'dan ir-rigward, għandu jiġi nnotat li mit-3 ta' Jannar 2018 l-opzjonijiet binarji bdew jaqgħu taħt il-mandat tal-UK-FCA. Qabel, huma kienu regolati mill-Kummissjoni dwar il-Logħob bl-Azzard tar-Renju Unit.

(35) Ir-rapport tal-IOSCO, paġna 46.

(36) Ara l-Analiżi ta' Intervent tal-Prodott tal-ESMA: Miżura dwar l-Opzjonijiet Binarji, 2018.

(37) Li qabel kien l-Artikolu 19(5) tad-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).

(38) Dan ir-riskju huwa possibbilment imkabbar mill-fiduċja eċċessiva li sikwit ġiet osservata fi studji riċenti dwar l-imġiba. Skont studju riċenti (Li, Mingsheng u Li, Qian u Li, Yan, The Danger of Investor Overconfidence (14 ta' Novembru 2016) disponibbli fl-SSRN: https://ssrn.com/abstract=2932961 ) dwar l-effetti tas-sentiment tal-investituri fuq l-effiċjenza tas-suq madwar waqgħat tas-suq, il-fiduċja eċċessiva tal-investituri timpedixxi l-identifikazzjoni tal-prezz, iżżid ir-riskji idjosinkratiċi u ddgħajjef ir-risposti għas-suq qabel waqgħat tas-suq minħabba l-preġudizzju tal-informazzjoni (Peng, Lin, Wei Xiong, 2006. Investor attention, overconfidence and category learning. Journal of Financial Economics 80, 563-602), kif ukoll il-preġudizzju fl-attribuzzjoni tal-investitur (Gervais, S., u T. Odean, 2001. Learning to be Overconfident. The Review of Financial Studies, 14, 1– 27.) u r-riskju għoli ta' arbitraġġ (Benhabit, Jess, Xuewen Liu, u, Penfei Wang, 2016. Sentiments, financial markets, and macroeconomic fluctuations. Journal of Financial Economics 120, 420-443. Dwar l-istess suġġett, ara fost l-oħrajn: Ricciardi, Victor, Kapitolu 26: The Psychology of Speculation in the Financial Markets (1 ta' Ġunju 2017). L-Imġiba Finanzjarja: l-Atturi, is-Servizzi, il-Prodotti, u s-Swieq. H. Kent Baker, Greg Filbeck, u Victor Ricciardi, edituri, 481-498, New York, NY: Oxford University Press, 2017.; N. Barberis u R. H. Thaler (2003), A Survey of Behavioral Finance, f'M. Harris, G.M. Constantinides u R. Stultz, “Handbook of the Economics of Finance”; D. Dorn u G. Huberman (2005), Talk and action: What individual investors say and what they do; C.H. Pan u M. Statman (2010) Beyond Risk Tolerance: Regret, Overconfidence, and Other Investor Propensities, Dokument ta' Ħidma; A. Nosic u M. Weber (2010), How Risky do I invest: The Role of Risk Attitudes, Risk Perceptions and Overconfidence; N. Linciano (2010), How Cognitive Biases and Instability of Preferences in the Portfolio Choices of Retail Investors – Policy Implications of Behavioural Finance, A. Lefevre, u M. Chapman (2017), “Behavioural economics and financial consumer protection”, OECD Working Papers on Finance, Insurance and Private Pensions, Nru 42 OECD Publishing.

(39) Is-Sezzjoni 3 tal-Mistoqsijiet u Tweġibiet (Q&As) tal-ESMA relatati mal-forniment ta' CFDs u prodotti spekulattivi oħra lil investituri mhux professjonali skont il-MiFID (ESMA35-36-794), kif aġġornati fil-31 ta' Marzu 2017.

(40) Pereżempju, BE-FSMA, ES-CNMV, FR-AMF u IT-CONSOB.

(41) Ir-rapport tal-IOSCO, paġna 5.

(42) Ibidem.

(43) Kif identifikati mid-DE-BaFin u PL-KNF.

(44) Pereżempju, UK-FCA u NO-Finanstilsynet.

(45) Is-Sezzjoni 6 tal-Q&As tal-ESMA relatati mal-forniment ta' CFDs u prodotti spekulattivi oħra lil investituri mhux professjonali skont il-MiFID (ESMA35-36-794), kif aġġornati fil-31 ta' Marzu 2017, tgħid li huwa improbabbli li ditta li toffri bonus li huwa mfassal sabiex jinċentiva klijenti mhux professjonali sabiex jinnegozjaw fi prodotti spekulattivi kumplessi bħas-CFDs, opzjonijiet binarji u rolling spot forex tista' turi li qiegħda taġixxi b'mod onest, ġust u professjonali u fl-aħjar interessi tal-klijenti mhux professjonali tagħha.

(46) Kif deskritt fir-rapport tal-IOSCO, paġna 32.

(47) Pereżempju, BE-FSMA, ES-CNMV, FR-AMF, IT-CONSOB.

(48) Is-Sezzjoni 3 tal-Q&As tal-ESMA relatati mal-forniment ta' CFDs, opzjonijiet binarji u prodotti spekulattivi oħra lil investituri mhux professjonali skont il-MiFID (ESMA35-36-794), kif aġġornati fil-31 ta' Marzu 2017, tiddiskuti l-informazzjoni li għandha tiġi pprovduta lill-klijenti u lill-klijenti potenzjali.

(49) Is-Sezzjoni 3 tal-Mistoqsijiet u Tweġibiet (Q&As) tal-ESMA relatati mal-forniment ta' CFDs u prodotti spekulattivi oħra lil investituri mhux professjonali skont il-MiFID (ESMA35-36-794), kif aġġornati fil-31 ta' Marzu 2017.

(50) Ir-Regolament (UE) Nru 1286/2014 tal-Parlament Ewropew u tal-Kunsill tas-26 ta' Novembru 2014 dwar dokumenti bl-informazzjoni ewlenija għal prodotti aggregati ta' investiment għall-konsumaturi bbażati fuq l-assigurazzjoni (PRIIPs), ĠU L 352, 9.12.2014, p. 1.

(51) Li qabel kien l-Artikolu 19(2) u (3) tad-Direttiva 2004/39/KE.

(52) Li qabel kien l-Artikolu 19(4) u (5) tad-Direttiva 2004/39/KE.

(53) Li qabel kien l-Artikolu 21 tad-Direttiva 2004/39/KE.

(54) Id-Direttiva 2004/39/KE. L-Anness IV tad-Direttiva 2014/65/UE jipprovdi tabella ta' korrelazzjoni bejn ir-rekwiżiti tad-Direttiva 2004/39/KE u r-rekwiżiti tad-Direttiva 2014/65/UE u r-Regolament (UE) Nru 600/2014.

(55) Ir-Regolament Delegat tal-Kummissjoni (UE) 2017/653 tat-8 ta' Marzu 2017 li jissupplimenta r-Regolament (UE) Nru 1286/2014 tal-Parlament Ewropew u tal-Kunsill dwar dokumenti bl-informazzjoni ewlenija għal prodotti aggregati ta' investiment għall-konsumaturi bbażati fuq l-assigurazzjoni (PRIIPs) billi jistabbilixxi standards tekniċi regolatorji dwar il-preżentazzjoni, il-kontenut, ir-rieżami u r-reviżjoni tad-dokumenti bl-informazzjoni ewlenija u l-kundizzjonijiet biex jiġi ssodisfat ir-rekwiżit li jiġu pprovduti dawn id-dokumenti (ĠU L 100, 12.4.2017, p. 1).

(56) Pereżempju, IE-CBI esprima tħassib dwar il-kriterji użati sabiex jiġu valutati l-għarfien u l-esperjenza għall-finijiet tal-valutazzjoni wara l-ispezzjoni tematika tagħhom (Disponibbli minn: https://www.centralbank.ie/news/article/inspection-finds-75-percent-of-cfd-clients-lost-money). Barra minn hekk, il-UK-FCA osservat nuqqasijiet ripetuti mill-fornituri fir-rigward tal-adegwatezza tal-valutazzjonijiet tagħhom tal-adattabilità u l-politiki u l-proċeduri relatati (ara hawn fuq).

(57) It-twissija tal-ESMA lill-investituri dwar “ir-riskji ta' investiment fi prodotti kumplessi” tas-7 ta' Frar 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf), u t-twissija tal-ESMA lill-investituri dwar “is-CFDs, l-opzjonijiet binarji u prodotti spekulattivi oħra” tal-25 ta' Lulju 2016 (Disponibbli minn: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(58) Il-Mistoqsijiet u Tweġibiet (Q&As) relatati mal-forniment ta' CFDs u prodotti spekulattivi oħra lil investituri mhux professjonali skont il-MiFID (ESMA35-36-794) kif aġġornati fil-31 ta' Marzu 2017.

(59) L-Opinjoni dwar prattiki MIFID għad-ditti li jbigħu prodotti finanzjarji kumplessi tas-7 ta' Frar 2014 (ESMA/2014/146).

(60) Il-Linji gwida tal-ESMA dwar ir-rekwiżiti ta' governanza tal-prodotti tal-MiFID II tat-2 ta' Ġunju 2017 (ESMA35-43-620).

(61) Ir-Regolament tal-Awtorità tas-Servizzi Finanzjarji u s-Swieq li jirregola d-distribuzzjoni ta' ċerti strumenti finanzjarji derivattivi lill-klijenti.

(62) Article 72 de LOI no 2016-1691 du 9 décembre 2016 relative à la transparence, à la lutte contre la corruption et à la modernisation de la vie économique.

(63) Il-miżuri maħsuba ġew imħabbra bil-komunikazzjoni tal-ES-CNMV “Miżuri dwar il-Kummerċjalizzazzjoni ta' CFDs u Prodotti Spekulattivi Oħra lill-Investituri Mhux Professjonali”, datata 21 ta' Marzu 2017.

(64) Iċ-Ċirkolari tal-HCMC Nru 56/10.5.2017.

(65) Disponibbli minn: https://www.cysec.gov.cy/CMSPages/GetFile.aspx?guid=ebf53e28-2bb7-4494-bb3a-4cced2e3c8ba.

(66) UK-FCA, “Consumer warning on the risks of investing in binary options,”14 ta' Novembru 2017. Disponibbli minn:https://www.fca.org.uk/news/news-stories/consumer-warning-about-risks-investing-binary-options

(67) Disponibbli minn: https://www.finanstilsynet.no/contentassets/455795d40fe4445f88a3b71b35079c94/horingsnotat---produktintervensjon.pdf

(68) Pereżempju, UK-FCA, IT-CONSOB, ES-CNMV, BE-FSMA, FR-AMF, DE- BaFin, DK- Finanstilsynet, LU-CSSF, NL-AFM.

(69) Ara l-premessa 34(vi).

(70) Ara l-Analiżi ta' Intervent tal-Prodott tal-ESMA: Miżura dwar l-Opzjonijiet Binarji, 2018.

(71) Ibidem.

(72) Il-Pożizzjoni Konġunta dwar “Il-Proċessi ta' Sorveljanza u ta' Governanza tal-Prodotti tal-Manifatturi” (JC-2013-77).

(73) L-Opinjoni dwar prattiki tal-MiFID għad-ditti li jbigħu prodotti kumplessi tas-7 ta' Frar 2014 (ESMA/2014/146). Din l-opinjoni kienet tinkludi speċifikament referenzi għas-CFDs u l-opzjonijiet binarji.

(74) L-Opinjoni dwar Prodotti Strutturati għall-Konsumatur - Prattiki tajba għall-arranġamenti ta' governanza tal-prodotti tas-27 ta' Marzu 2014 (ESMA/2014/332).

(75) “The Responsibilities of Providers and Distributors for the Fair Treatment of Customers”. Disponibbli minn: https://www.handbook.fca.org.uk/handbook/document/RPPD_FCA_20130401.pdf. Il-gwida hija marbuta mal-Prinċipji għan-Negozji fir-Renju Unit (PRIN).Disponibbli minn: https://www.handbook.fca.org.uk/handbook/document/rppd/RPPD_Full_20180103.pdf

(76) L-ESMA enfasizzat ir-riskju ta' arbitraġġ regolatorju fl-opinjoni tagħha dwar l-Impatt tal-esklużjoni tal-kumpaniji ta' ġestjoni tal-fondi mill-kamp ta' applikazzjoni tas-Setgħat ta' Intervent tal-MiFIR tat-12 ta' Jannar 2017 (ESMA50-1215332076-23), li fiha esprimiet tħassib għar-riskju ta' arbitraġġ regolatorju u t-tnaqqis potenzjali fl-effikaċja ta' miżuri ta' intervent fil-ġejjieni li jirriżultaw mill-esklużjoni ta' ċerti entitajiet mill-kamp ta' applikazzjoni tal-miżuri rilevanti (kumpaniji ta' ġestjoni tal-UCITS u Maniġers ta' Fondi ta' Investiment Alternattivi). Il-Kummissjoni pproponiet emendi sabiex ittejjeb iċ-ċertezza legali f'dan ir-rigward billi temenda r-Regolament (UE) Nru 600/2014 (COM(2017)536/948972).

(77) Ir-Regolament tal-Kunsill (KE) Nru 1234/2007 tat- 22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Regolament dwar OKS Unika) (ĠU L 299, 16.11.2007, p. 1).